text:
Isahluko 2
1
Kwathi futhi ngelinye ilanga afika amadodana kaNkulunkulu, ema phambi kukaJehova; noSathane wafika phakathi kwawo ukuba eme phambi kukaJehova.
2 UJehova wathi kuSathane: “Uvelaphi na?” USathane wamphendula uJehova, wathi: “Ekuzuleni emhlabeni nasekuhambahambeni kuwo.”
3 Wayesethi uJehova kuSathane: “Inhliziyo yakho iyiqaphele inceku yami uJobe na? Ngokuba akakho onjengaye emhlabeni, umuntu ongenasici nolungileyo, omesaba uNkulunkulu, obalekela okubi; usabambelela ekupheleleni kwakhe, noma ungivusele ukumchitha engenacala.”
4 USathane wamphendula uJehova, wathi: “Isikhumba ngesikhumba, yebo, konke umuntu anakho uyakunika ngokuphila kwakhe.
5 Kepha ake welule isandla sakho, uthinte amathambo akhe nenyama yakhe, impela uyakukuthuka ebusweni bakho.”
6 UJehova wayesethi kuSathane: “Bheka, usesandleni sakho; gcina ukuphila kwakhe kodwa.”
7 Wayesephuma uSathane ebusweni bukaJehova, wamshaya uJobe ngamathumba amabi, kusukela ematheni onyawo kuze kufike okhakhayini.
8 Wathatha udengezi ukuzozenwaya ngalo; wayehlezi phakathi komlotha.
9 Wayesethi umkakhe kuye: “Usabambelela ekupheleleni kwakho na? Thuka uNkulunkulu, ufe.”
10 Kepha wathi kuye: “Ukhuluma njengalokhu owesifazane oyisiwula ekhuluma. Siyakwamukela okuhle kuphela kuNkulunkulu, singamukeli nokubi, na?” Kukho konke lokho uJobe akonanga ngomlomo wakhe.
11 Lapho abangane abathathu bakaJobe sebezwe ngakho konke lokho okubi okumehleleyo, bafika kuye bevela, kwaba yilowo nalowo endaweni yakhe: ngu-Elifazi umThemani, noBilidadi umShuhi, noSofari umNahama; bavumelana ukuba baye bamkhalele, bamduduze.
12 Lapho bephakamisa amehlo abo besekude, abamazanga; badazuluka bakhala, baklebhula, kwaba yilowo nalowo ingubo yakhe, bafafaza amakhanda abo ngothuli beluphonsa phezulu.
13 Bahlala phansi naye emhlabathini izinsuku eziyisikhombisa nobusuku obuyisikhombisa, akukhulumanga muntu kuye, ngokuba babona ukuthi usizi lwakhe lwalulukhulu kakhulu.


c: text/html

text:
UFUNA kwenzeke ubulungiswa umndeni wakwaSibisi e-Willowfontein emuva kokubulawa kwelunga lawo ngesihluku elatholakala lidindilize emathuneni ase-Azalea.
ULindokuhle Sibisi (25), kubikwa ukuthi watholakala eseshonile mhlaka 31 kuMfumfu emuva kokuthathwa abafana abaziwayo endaweni bayomshaya ngoba bethi untshontshe umakhalekhukhwini.
Udadewabo uThandeka Sibisi elandisa leliphephandaba ngokwenzeka uthe akucaci ukuthi umfowabo wayephuce bani umakhalekhukhwini njengoba kuze kube yimanje akekho oke waphumela obala wazobikela umndeni ngokwenzeka.
“Wayemi nabafana basendaweni emgaqweni ngesikhathi kuqhamuka imoto yathatha yena nomunye umngani wakhe kwathiwa bantshontshe umakhalekhukhwini. Balayishwa emotweni yahamba nabo bayoshawa ndawana thizeni base beqathazwa ezindaweni ezahlukene. Umngani wakhe yena wasinda ngoba lo owayentshontshelwa kuthiwa wathi wayengekho. Wasitshela ukuthi emuva kokushawa babalahla ezindaweni ezahlukene.”
Uthe emuva kokuthi uLindokuhle engabuyanga ekhaya ngoMgqibelo wesigameko mhlaka 30 kuMfumfu baphuma inqina behambe bemfuna ezinkalweni zonke kodwa wangatholakala.
“Siyabazi labafana abenza lokhu, ngokusizwa amanye amalunga omphakathi sahamba sayobabuza ukuthi bamshonisephi uLindokuhle kodwa bamphika bathi abamazi.”
Uthi babe sebeya ngasemathuneni ase-Azalea lapho kuthiwa imoto eyayithathe umufi yabonakala ihamba ngakhona ngosuku lwesigameko.
“Uma sibuza ngasemathuneni ukuthi abambonanga yini bathi bambona umfana owayeshayiwe wayelimele kakhulu engasakwazi nokukhuluma wabizelwa i-ambulensi ukuze imphuthumise esibhedlela.”
Uthi umndeni wanikela esibhedlela sase-Edendale nalapho wafike watshelwa khona ukuthi uLindokuhle ushonile.
“Saqale samubheka emawodini wangatholakala sagcina simthole emakhazeni eseshonile. Isidumbu sakhe sasimanxebanxeba ngicabanga ukuthi washona emuva kokopha kakhulu.”
Uthe okubaphatha kabi njengomndeni ukuthi abasolwa baboshwa baphinde babonakala sebecanasa emphakathini.
“Mhlaka 1 kuLwezi abasolwa kwakufanele bavele enkantolo kodwa kwathi uma amanye amalunga omndeni efika khona kwathiwa badedeliwe. Sifuna ukwazi ukuthi lokhu kwenzeka kanjani njengomndeni singazange saziswe ukuthi uphenyo luhamba kanjani? Kufanele sense njani ukuze sithole ubulungiswa. Ukudedelwa kwabo kubeka nofakazi balelicala engozini ngoba nabo bangazithola sebelahlekelwe izimpilo zabo.”
Okhulumela amaphoyisa ase-Plessislaer uCaptain Musa Ntombela ucele ukunikwa isikhathi ukuze aphenyisise kabanzi ngaloludaba kanti kuze kwafika isikhathi sokushicilela engakaphenduli.

robotstxt: allowed

filter: keep


text:
Unkosikazi kaMugabe uthi akashayanga muntu, kodwa wahlaselwa
2017-09-11 15:59
Johannesburg - Unkosikazi kaMengameli waseZimbabwe uthi uGabriella Engels, owamvulela icala lokushaya, wayedakiwe futhi kungathi uyasangana ngelanga lesigameko.
UGrace Mugabe usezwakalise uhlangothi lwakhe ngemuva kwezinsolo ezithi wavuka umbhejazane ehhotela likanokusho eSandton, eGoli, lapho kuhlala khona amadodana akhe amabili ngesikhathi ewafica nalo nobuhle kanye nabanye abangani bakhe.
Ngokombiko weReuters, uMugabe uyakuphika ukuthi yena washaya u-Engels ngentambo kagesi. U-Engels walimala esiphongweni ngemuva kwesigameko.
Ngokusho kukaGrace Mugabe, u-Engels walimala ngesikhathi elwa nabanye abantu besifazane endaweni yobumnandi eTaboo, khona eSandton.
“Wayekhathazekile ngawo [amadodana akhe] wabe eseya kowabheka ehhotela. Kuthe uma uDkt Grace Mugabe efika, wahlaselwa ngommese ngu-Engels, owayedakiwe, ngemuva kokuba emcele ukuba akahambe.
OLUNYE UDABA: Kutholwe izithandani zishonile sekuphele iphathi
“Onogada akukho ababengakwenza ngaphandle kokuba bamkhiphe u-Engels ehhotela,” ngokusho kwesitatimende.
U-Engels kulolu daba umelwe yi-AfriForum, esigxekile isitatimende esikhishwe umkaMugabe.
I-AfriForum ithi uMugabe uzama ngakho konke okusemandleni akhe ukubalekela akwenza ngokuthi aqambe amanga, nokuthi aphendule isisulu sibe ngumsolwa.
- The Citizen
- News24


text:
Isahluko 21
1
USathane wema ukulwa no-Israyeli, wavusa uDavide ukuba abale u-Israyeli.
2 UDavide wayesethi kuJowabe nasezinduneni zabantu: “Hambani nibale u-Israyeli kusukela eBeri Sheba kuze kube kwaDani, nilethe umumo wabo kimi ukuba ngiwazi.”
3 UJowabe wathi: “UJehova makenezele kubantu bakhe, kuphindwe kayikhulu phezu kwalokhu abayikho; kepha, nkosi yami, nkosi, abasizo izinceku zenkosi yami bonke na? Inkosi yami ifunelani le nto na? Iyakuba yicala ngani ku-Israyeli na?”
4 Nokho izwi lenkosi lamahlula uJowabe. UJowabe waphuma, wadabula wonke u-Israyeli, wafika eJerusalema.
5 UJowabe wanika uDavide umumo wabantu ababaliweyo; wonke u-Israyeli wayeyizinkulungwane eziyinkulungwane nezinkulungwane eziyikhulu abahloma inkemba; uJuda wayeyizinkulungwane ezingamakhulu amane namashumi ayisikhombisa.
6 Kepha oLevi noBenjamini akababalanga phakathi kwabo, ngokuba izwi lenkosi lalinengekile kuJowabe.
7 Kwaba kubi emehlweni kaNkulunkulu; ngalokho washaya u-Israyeli.
8 UDavide wayesethi kuNkulunkulu: “Ngonile kakhulu ngalokho engikwenzileyo; kepha manje, Jehova, mawuthethelele ububi benceku yakho, ngokuba ngintumazele kakhulu.”
9 UJehova wayesekhuluma kuGadi, umboni kaDavide, ethi:
10 “Hamba ukhulume kuDavide ngokuthi: ‘UJehova usho kanje, uthi: Ngiyakubekela izinto ezintathu; khetha enye kuzo ukuba ngikwenzele yona.’ ”
11 UGadi wayesefika kuDavide, wathi kuye: “UJehova usho kanje, uthi:
12 ‘Zikhethele noma indlala yeminyaka emithathu, noma ukuchithwa yizitha zakho izinyanga ezintathu uficwa yinkemba yezitha zakho, noma izinsuku ezintathu zenkemba kaJehova nesifo ezweni, ingelosi kaJehova ichithe emikhawulweni yonke yakwa-Israyeli.’ Manje zibonele izwi engiyakulibuyisela kongithumileyo.”
13 UDavide wathi kuGadi: “Nginosizi kakhulu; mangiwele esandleni sikaJehova, ngokuba umusa wakhe mkhulu kakhulu; kepha esandleni somuntu mangingaweli kuso.”
14 UJehova wayesethuma isifo phezu kuka-Israyeli; kwafa kwa-Israyeli abantu abayizinkulungwane ezingamashumi ayisikhombisa.
15 UNkulunkulu wathuma ingelosi eJerusalema ukulichitha; kwathi lapho isalichitha, uJehova wabuka, wazisola ngalobo bubi, wathi engelosini echithayo: “Sekwanele; buyisa isandla sakho.” Ingelosi kaJehova yayimi ngasesibuyeni sika-Orinani umJebusi.
16 UDavide wayesephakamisa amehlo akhe, wayibona ingelosi kaJehova imi emkhathini womhlaba nezulu, inenkemba ehoshiweyo esandleni sayo, yelulelwe phezu kweJerusalema. UDavide namalunga bembethe izindwangu zamasaka bawa ngobuso babo.
17 UDavide wathi kuNkulunkulu: “Akusimi yini owayaleza ukuba abantu babalwe na? Yimina engonileyo; ngenze kabi kakhulu, kepha lezi zimvu zenzeni na? Isandla sakho, Jehova Nkulunkulu wami, masibe phezu kwami naphezu kwendlu kababa, singabi phezu kwabantu bakho ukubashaya ngesifo.”
18 Ingelosi kaJehova yamyala uGadi ukusho kuDavide ukuba uDavide enyuke, amisele uJehova i-altare esibuyeni sika-Orinani umJebusi.
19 UDavide wenyuka ngezwi likaGadi alikhulumayo egameni likaJehova.
20 U-Orinani waphenduka, wayibona ingelosi; amadodana akhe amane ayenaye acasha. U-Orinani wayebhula ukolweni.
21 UDavide esefika ku-Orinani, u-Orinani wabuka, wambona uDavide, waphuma esibuyeni, wakhothamela uDavide, ubuso bakhe bubheke phansi.
22 UDavide wathi ku-Orinani: “Nginike indawo yalesi sibuya ukuba ngakhele uJehova i-altare kuyo: uyakunginika yona ngemali epheleleyo ukuba lesi sifo sinqamuke kubantu.”
23 U-Orinani wathi kuDavide: “Zithathele yona; inkosi yami, inkosi, mayenze okuhle emehlweni ayo; bheka, ngiyakupha izinkabi zibe ngezeminikelo yokushiswa, nezibhulo zibe yizinkuni, nokolweni abe ngumnikelo wempuphu; ngikunika konke.”
24 Inkosi uDavide yathi ku-Orinani: “Qha, ngiyakukuthenga nokukuthenga ngemali epheleleyo, ngokuba angizukumthathela uJehova okungokwakho, nginikele ngomnikelo wokushiswa ngengikuthole ngeze.”
25 UDavide wayesemnika u-Orinani ngendawo amashekeli angamakhulu ayisithupha egolide ngesisindo.
26 UDavide wamakhela khona uJehova i-altare, wanikela ngeminikelo yokushiswa nangeminikelo yokuthula, wambiza uJehova; wamphendula esezulwini ngomlilo e-altare lomnikelo wokushiswa.
27 UJehova wayiyala ingelosi; yabuyisela inkemba yayo emgodleni wayo.
28 Ngaleso sikhathi lapho uDavide esebonile ukuthi uJehova umphendulile esibuyeni sika-Orinani umJebusi, wahlaba khona.
29 Ngokuba itabernakele likaJehova alenza uMose ehlane ne-altare lomnikelo wokushiswa kwakusendaweni ephakemeyo eGibeyoni ngaleso sikhathi.
30 Kepha uDavide wayengenakuya phambi kwalo ukubuza kuNkulunkulu, ngokuba wagebhezelela inkemba yengelosi kaJehova.


text:
Isahluko 13
1
Ngalolo suku kwafundwa encwadini kaMose ezindlebeni zabantu; kwafunyanwa kulotshiwe kuyo ukuthi owakwa-Amoni nowakwaMowabi abanakungena ebandleni likaNkulunkulu kuze kube phakade,
2 ngokuba abahlangabezanga abakwa-Israyeli ngesinkwa namanzi, kepha babaqashela uBileyamu ukuba abaqalekise; kodwa uNkulunkulu wethu waphendula isiqalekiso saba yisibusiso.
3 Kwathi sebezwile umthetho, bahlukanisa no-Israyeli yonke ingxubevange.
4 Ngaphambi kwalokho u-Eliyashibi, umpristi, owayemiselwe amakamelo endlu kaNkulunkulu wethu, isihlobo sikaThobiya,
5 wayemlungisele ikamelo elikhulu, lapho kade bebeka khona iminikelo yempuphu, nenhlaka, nezitsha, nokweshumi kwamabele, newayini, namafutha, okwakunqunyelwe ngomthetho amaLevi, nabahlabeleli, nabalindisango, kanye neminikelo yabapristi.
6 Kepha kukho konke lokho ngangingekho eJerusalema, ngokuba ngomnyaka wamashumi amathathu nambili ka-Aritahishashita inkosi yaseBabele ngaya enkosini; nangasekugcineni kwezinsuku ngacela enkosini,
7 ngaya eJerusalema, ngaqonda okubi u-Eliyashibi akwenzele uThobiya ngokumlungisela ikamelo emagcekeni endlu kaNkulunkulu.
8 Kwaba kubi kakhulu kimi; ngalahla phandle zonke izinto zendlu kaThobiya zikhishwe ekamelweni.
9 Ngase ngithi mabahlambulule amakamelo; ngabuyisela khona izitsha zendlu kaNkulunkulu kanye neminikelo yempuphu nenhlaka.
10 Ngase ngazi ukuthi amaLevi awanikwanga izabelo zawo; amaLevi nabahlabeleli abenza umsebenzi babebalekele, kwaba yilowo nalowo ensimini yakhe.
11 Ngase ngiphikisana nababusi, ngathi: “Ishiyelweni indlu kaNkulunkulu na?” Ngababutha, ngababeka ezindaweni zabo.
12 Wonke uJuda wayeseletha okweshumi kwamabele, nokwewayini, nokwamafutha engcebeni.
13 Ngabeka abaphathizikhwama phezu kwengcebo: nguShelemiya umpristi, noSadoki umbhali, noPhedaya wamaLevi; eceleni kwabo kwakunguHanani kaZakuri kaMathaniya, ngokuba kwathiwa bathembekile; babeyakwabela abafowabo.
14 Ngalokho ngikhumbule, Nkulunkulu wami, ungesuli izenzo zami zomusa engizenzileyo endlini kaNkulunkulu wami nasenkonzweni yayo.
15 Ngalezo zinsuku ngabona kwaJuda abanyathela izikhamo zewayini ngesabatha nabaletha izithungu zamabele, bethwesa izimbongolo, newayini, nezithelo zewayini, namakhiwane, nemithwalo yonke, bekungenisa eJerusalema ngosuku lwesabatha; ngabaxwayisa ngosuku abathengisa ngalo lokho kudla.
16 AbaseTire ababehlala khona bangenisa izinhlanzi nezimpahla zezinhlobo zonke, bathengisa ngakho ngesabatha kubantwana bakwaJuda naseJerusalema.
17 Ngase ngiphikisana nabakhulu bakwaJuda, ngathi kubo: “Okubi kuni lokhu enikwenzayo, nilona usuku lwesabatha na?
18 Abenzanga kanjalo oyihlo, noNkulunkulu wenu akehliselanga yini phezu kwenu konke lokho okubi, naphezu kwalo muzi, na? Nokho nina niyenezela intukuthelo phezu kuka-Israyeli ngokulona isabatha.”
19 Kwathi lapho amasango aseJerusalema eseqala ukuba mnyama lingakafiki isabatha, ngathi mazivalwe izivalo, ngathi futhi mazingavulwa lize lidlule isabatha, ngabeka ezinye izinceku zami ngasemasangweni ukuba kungangeniswa mthwalo ngosuku lwesabatha.
20 Abathengi nabathengisi bezimpahla zezinhlobo zonke base belala ngaphandle kweJerusalema kanye nakabili.
21 Ngabaxwayisa, ngathi kubo: “Nilalelani malungana noganga na? Uma niphinda, ngiyakubeka isandla sami kini.” Kusukela kuleso sikhathi abafikanga ngesabatha.
22 Ngasho kumaLevi ukuba azihlambulule, eze, alinde amasango, angcwelise usuku lwesabatha. Ngalokho ngikhumbule, Nkulunkulu wami, ungihawukele ngokobuningi bomusa wakho.
23 Futhi ngalezo zinsuku ngabona abaJuda ababezithathele abesifazane base-Ashidodi, nabakwa-Amoni, nabakwaMowabi.
24 Abantwana babo bakhuluma ngokwenxenye ngesi-Ashidodi; bengenakukhuluma isiJuda bakhuluma ngolimi lwezizwe ngezizwe.
25 Ngabasola ngalokho, ngabathuka, ngashaya abanye abantu, ngabahluthula izinwele, ngabafungisa uNkulunkulu, ngathi: “Ninganiki amadodana abo amadodakazi enu, ningathatheli amadodana enu amadodakazi abo.
26 Akonanga ngalokho uSolomoni inkosi yakwa-Israyeli na? Phakathi kwezizwe eziningi kwakungekho nkosi enjengaye; wayethandekile kuNkulunkulu wakhe; uNkulunkulu wambeka inkosi phezu kuka-Israyeli wonke; nokho abesifazane babezizwe bamonisa naye.
27 Sekuzwakele nangani ukuthi nenzile konke lokho okubi kakhulu ukuba niphambuke kuNkulunkulu wethu ngokuzithathela abesifazane babezizwe.”
28 Enye yamadodana kaJoyada indodana ka-Eliyashibi umpristi omkhulu yayingumkhwenyana kaSanibalati umHoroni; ngamxosha kimi.
29 Bakhumbule, Nkulunkulu wami, ngokuba bangcolisile ubupristi nesivumelwano sabapristi nesamaLevi.
30 Ngase ngibahlambulula kukho konke okwabezizwe, nganquma izimfanelo zabapristi namaLevi, kwaba yilowo nalowo emsebenzini wakhe,
31 nomnikelo wezinkuni ngezikhathi ezinqunyiweyo, nolibo. Ngikhumbule, Nkulunkulu wami, kube kuhle kimi.


text:
Isahluko 11
1 Sengathi ningangibekezelela ebuwuleni obuyingcosana, yebo, ngibekezeleleni.
2 Ngokuba ngiyanishisekela ngokushisekela kukaNkulunkulu, ngokuba nganendisela endodeni eyodwa ukuba nginiyise kuKristu niyintombi emhlophe.
3 Kepha nginovalo lokuthi njengalokho inyoka yamkhohlisa u-Eva ngobuqili bayo, kanjalo izingqondo zenu mhlawumbe zingadukiswa, ziyeke ubuqotho nobumhlophe ngakuKristu.
4 Ngokuba uma kufika umuntu eshumayela omunye uJesu esingamshumayelanga, noma namukela omunye umoya eningawamukelanga, noma elinye ivangeli eningalamukelanga, nikubekezelela kakhulu.
5 Ngokuba ngithi angisilele ngalutho kubaphostoli abaqhamileyo kakhulu.
6 Noma ngiyibhimbi lokukhuluma, nokho angisilo ngokwazi; lokhu sikubonakalisile kinina ngezindlela zonke ezintweni zonke.
7 Kumbe ngonile yini ngokuzithoba ukuba niphakanyiswe nina, lokhu nganishumayeza ngesihle ivangeli likaNkulunkulu na?
8 Ngaphanga amanye amabandla, ngithatha iholo kuwo, ukuba ngikhonze nina;
9 nalapho ngikhona kini ngiswele, angibanga mthwalo kumuntu, ngokuba abazalwane abavela eMakedoniya bakuqeda ukuswela kwami; ezintweni zonke ngazilinda ukuba nginganisindi, futhi ngisezakuzilinda.
10 Njengalokhu iqiniso likaKristu likimi, angiyikwaphucwa lolo dumo ezigodini zase-Akhaya.
11 Ngani na? Ngokuba nginganithandi na? UNkulunkulu uyazi.
12 Kepha engikwenzayo ngizakukwenza futhi, ukuze ngibaphuce ithuba abafuna ithuba lokuba bafunyanwe benjengathi kulokho abazibonga ngakho.
13 Ngokuba abanjalo bangabaphostoli bamanga, izisebenzi ezikhohlisayo, beziguqula abaphostoli bakaKristu.
14 Akumangalisi, ngokuba uSathane uqobo uziguqula ingelosi yokukhanya.
15 Ngakho akuyinto enkulu, uma nezikhonzi zakhe ziziguqula izikhonzi zokulunga ezikuphela kwazo kuyakuba njengokwemisebenzi yazo.
16 Ngiyaphinda ngithi: Makungasho muntu ngami ukuthi ngiyisiwula; kepha noma kungaba njalo, nokho ngamukeleni njengesiwula, ukuze nami ngizibonge kancane.
17 Lokho engikushoyo ngalesi sibindi sokuzibonga, angikusho ngokweNkosi, kodwa ngikusho kungathi ngobuwula.
18 Lokhu abaningi bezibonga ngokwenyama, nami ngiyakuzibonga.
19 Ngokuba abayiziwula nibabekezelela ngenjabulo, lokhu ningabahlakaniphileyo,
20 ngokuba niyabekezela, uma umuntu enenza izigqila, uma enidla, uma enibamba, uma ezikhukhumeza, uma enishaya ebusweni.
21 Ngisho ngamahloni ukuthi kade sibuthakathaka. Kepha kulokho umuntu anesibindi ngakho — ngikhuluma ngobuwula — nami nginesibindi ngakho.
22 BangamaHeberu na? Nami. Bangaba-Israyeli na? Nami. Bayinzalo ka-Abrahama na? Nami.
23 Bayizikhonzi zikaKristu na? Ngikhulumisa okohlanya — ngiyiso kakhulu kunabo; ekukhandlekeni kakhulu kunabo, nasekuboshweni kaningi kunabo, nasekushayweni okukhulu impela, nasezingozini zokufa ngezikhathi eziningi.
24 KubaJuda ngathola kahlanu imivimbo, kushiywa munye emashumini amane;
25 ngashaywa kathathu ngezinduku, ngakhandwa kanye ngamatshe, kathathu ngalinyalelwa umkhumbi, ngaba semanzini olwandle ubusuku bunye nemini;
26 ngangisekuhambeni kaningi, nasezingozini zemifula, nasezingozini zabaphangi, nasezingozini kwabakithi, nasezingozini kwabezizwe, nasezingozini emzini, nasezingozini ehlane, nasezingozini elwandle, nasezingozini kubazalwane bamanga,
27 ngokukhandleka nangokukhathazeka, kaningi ngokuqwasha ebusuku, ngokulamba nangokoma, kaningi ngokuzila ukudla, nasemakhazeni nangokuhambaze;
28 ngaphandle kwezinye izinto kukhona okungicindezelayo imihla yonke: ukukhathalela onke amabandla.
29 Ngubani obuthakathaka ngingebuthakathaka nami na? Ngubani okhubekiswayo kungavuthi kimi na?
30 Uma ngimelwe ukuzibonga, ngiyakuzibonga ngobuthakathaka bami.
31 UNkulunkulu noYise weNkosi uJesu, obongekayo phakade naphakade, uyazi ukuthi angiqambi amanga.
32 EDamaseku induna yenkosi u-Aretha yalinda umuzi wamaDamaseku ukuba ingibambe;
33 ngehliswa efasiteleni ngesilulu ogangeni, ngaphepha ezandleni zayo.


text:
Amathuba ama-Standard Bank Proteas okunqoba umdlalo we-Test wesine ukuze kulingane i-series ngathi ayashabalele e-Old Trafford e-Manchester ngoMgqibelo njengoba bebheke ekushodelweni kwi-innings yokuqala okwesibili kwimidlalo elandelanayo.
Njengoba abashaya phezulu baphinde bahluleka ukuhlanganisa ama-runs, ama-Proteas aqede usuku eku-220/9 eshodelwa ama-runs angu-142.
Ngesinye isikhathi kubukeke sengathi kungakubi kakhulu ngaphambi kokuthi abashaya ekugcineni bethole inhlanhla okuhlanganisa ama-runs angu-74 ngaphambi kokuthi baphume.
Umdlalo ubulingene ngesikhathi u-Temba Bavuma, eshaya endaweni yakhe entsha u-No. 4, no-Faf du Plessis bedlulisa umphumela ku-100 kulahleke ama-wicket amathathu.
Kodwa u-Jimmy Anderson uyena umhleli wokubhubha kwama-Proteas. Ukhiphe u-Dean Elgar ngebhola lesithathu kwi-innings njengoba ama-Proteas aphinde ahluleka ukuqala kahle ngebhola elisha. Uphinde wabuya ukukhipha u-Bavuma no-Du Plessis emabholeni amathathu futhi wanezezela nge-wicket ka-Theunis de Bruyn.
Bonke abadlali be-England badlale indima, u-Moeen Ali uthathe ama-wicket amabili akade ewadinga ukuze afike kuma-wicket angu-20 kwi-series.
Ngaphambilini, i-England ikwazile ukubeka umphumela ongu-362 okucishe kudlule umphumela we-par ngo-60. Lokhu kwenziwe i-innings yokuhlasela yama-runs angu-99 (145 balls, 14 fours, 1 six) okuphuma ku-Jonathan Bairstow osebenze ngasekuphoseni nge-partnership yokugcina yama-runs angu-50 no-Anderson ohlanganise ama-runs amane kuphela.
u-Kagiso Rabada uphose kahle wathola izibalo ezingu-4/91 kuma-overs angu-26 futhi ebezothola eyesihlanu ukube u-Quinton de Kock akahlulekanga ukunqaka u-Bairstow.


text:
Umrepha osafufusa uthwese iziqu enyuvesi yaseWits
2016-03-30 16:02
Johannesburg -
kuyiqiniso ukuthi ukusebenza kanzima kunomvuzo, lokhu sikubona ngomrepha
osafufusa uGigi laMayne, kubika iDrum.
Le ntokazi izothweswa iziqu ze-Bachelor of Arts Degree in
Media and Anthropology inyuvesi yase-Wits. Ubuye waphuma phambili ngezifundo
ezine kanti futhi uzothola umklomelo we-Media Monitoring Africa Prize emcimbini
ozoba ngomhlaka 14 Ephreli.
uGigi uthi unethemba lokuthi lokhu kuzokhuthaza abanye
abantu abasebasha lapha eNingizimu Afrika kanye nabaculi abasafufusa, ukuba
bazimisele ngakho kokubili amakhono abo kanye nemfundo yabo.
- News24


text:
Kubulawe iphoyisa eRocklands
2013-01-01 14:00
Johannesburg - Kudutshulwe kwabulawa iphoyisa endaweni yaseRocklands, ngase-Uitenhage, kusho amaphoyisa ase-Eastern Cape.
Ngokusho kukaCaptain Stanley Jarvis, uWarrant Officer Tessa Steyn, 43, kukholakala ukuthi udutshulwe ngowayengumyeni wakhe uFanus Rautenbach, ngezithuba zawo-04:00.
UJarvis uthi abantwana babo ababili bavuswe wumsindo wokuqhuma kwesibhamu, babe sebethola isidumbu sikaSteyn nesikaRautenbach, kwelinye lamagumbi.
URautenbach udubule uSteyn, ngaphambi kokuthi naye azidubule, kusho uJarvis.
Steyn ubesebenzela esiteshini samaphoyisa eMotherwell, kanti uRautenbach naye wabe eyiphoyisa, nokho kade esesebenzela inkampani yonogada.
Amaphoyisa aseqale uphenyo ngalesi sigameko.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kuvikelwe obhejane ngokukhishwa izimpondo
2012-11-23 08:20
Durban - Obhejane ababili bakhishwe izimpondo eNambiti Game Reserve, KwaZulu-Natal ukuze bavikeleke kulabo ababazingela ngokungemthetho, kusho umbiko weThe Witness ngoLwesine.
"Kube wusuku olunomunyu impela, asithandi ukuphazamisa imvelo ngokukhipha obhejane izimpondo, kodwa akukho esingakwenza," kusho uSihlalo uClarke Smith.
Imenenja yalesi siqiwi esingaseMnambithi inqabile ukuphumela obala ngesibalo sobhejane abanabo ngenxa yezokuphepha.
Lolu hlelo beluholwa yithimba lesiqiwi nodokotela bezilwane ngoLwesine ekuseni.
Kusetshenziswe indiza enophephela emhlane ukuthola nokudubula labo bhejane.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kushone 18 kunyathelwana eNdiya
2012-11-20 07:23
New Delhi - Kushone abantu abangu-18, abayishumi kubona yizingane, ngesikhathi kuqubuka isiphithiphithi begxobana ngezinyawo emcimbini wamaHindu, eBihar, eNdiya, kusho abezindaba.
Lesi sibhicongo senzeke osebeni lomfula iGanges, ePatna ngesikhathi abenkolo yamaHindu besendleleni ebuyayo ngemuva komkhululeko weChhath Festival, ngokusho kwe-IANS News Agency.
Kuwe ibhuloho lokuzenzela, nokudale isiphithiphithi, kusho amaphoyisa.
- Landela
IzindabaNews24 kuTwitter
- Sapa-DPA


text:
Izinguquko emdlalweni uZalo
2016-11-27 17:30
Durban - Kuxega amadolo kubalingisi bomdlalo kamabonakude okhonjiswa kwiSABC 1, uZalo, njengoba kuthiwa kukhona abasengozini yokudliwa yizembe, futhi kuza nabadlali abasha, abanohlonze abazodlisela ogageni abanye.
Phakathi kwabalingisi abasha, abajoyina lo mdlalo kubalwa uBrenda Ngxoli wodumo kwi-Home Affairs, nguMasoja Msiza obedlala kwi-Sibaya, nguLuthuli Dlamini oke wadlala kwi-Rockville noClement Maosa we-Skeem Saam.
Umthombo ongaphakathi, ongomunye wabadlali abadala uthi kunomuzwa wenjabulo yokuthi kuza abadlali abahlonishwayo, kodwa futhi abanye banetwetwe ngoba akwaziwa ukuthi izembe lizogawula kubani.
OLUNYE UDABA: Ukhala ngezimfundamakhelwa oshiya uZalo - Umbiko
"Iningi lethu lithokozile ukuthi kufike abantu abasha kodwa futhi senokuqhaqhazela ngoba laba bantu bayahlonishwa kwezokulingisa, kuzomele sinyuse amasokisi," kusho umthombo.
UKoketso Phala we-Dream Multi Media ekhulumela lo mdlalo uthe akukho angakuqinisekisa okwamanje, wathi basazohlanganisa amakhanda bakhiphe isitatimende ngesonto elizayo.
"Sibone kungcono ukuba sikhiphe isitatimende esigunyaziwe esishoyo ukuthi ngobani esizobakhulula nokuthi yibaphi abazojoyina lo mdlalo," kusho yena.
- “Like” ikhasi lethu kuFacebook ukuze uthole izindaba ngolimi lwakho
- Landela IzindabaNews24 kuTwitter
- News 24


text:
Uyalazisa Yini Ifa Lethu Elingokomoya?
“UNkulunkulu [unake] izizwe . . . ukuze athathe kuzo isizwe segama lakhe.”—IZE. 15:14.
1, 2. (a) Laliyini “idokodo likaDavide,” futhi lalizokwakhiwa kanjani kabusha? (b) Obani abakhonza ndawonye njengezinceku zikaJehova namuhla?
EMHLANGANWENI oyingqopha-mlando wendikimba ebusayo owawuseJerusalema ngo-49 C.E., umfundi uJakobe wathi: “USimeyoni [uPetru] useyilandise ngokuphelele indlela uNkulunkulu anaka ngayo izizwe ngokokuqala ukuze athathe kuzo isizwe segama lakhe. Futhi amazwi abaProfethi ayavumelana nalokhu, njengoba nje kulotshiwe, ‘Ngemva kwalezi zinto ngiyobuya futhi ngilakhe kabusha idokodo likaDavide eliwele phansi; futhi ngiyowakha kabusha amanxiwa alo ngiphinde ngilimise, ukuze labo abasele kubantu bamfune ngobuqotho uJehova, kanye nabantu bazo zonke izizwe, abantu ababizwa ngegama lami, kusho uJehova, owenza lezi zinto, ezaziwa kusukela kudala.’”—IzE. 15:13-18.
2 “Idokodo likaDavide [noma, indlu yobukhosi]” lawa lapho iNkosi uZedekiya yehliswa esihlalweni sobukhosi. (Amose 9:11) Nokho, lelo “dokodo” laliyokwakhiwa kabusha futhi umzukulu kaDavide uJesu abe yiNkosi yalo yaphakade. (Hez. 21:27; IzE. 2:29-36) Njengoba uJakobe abonisa kulowo mhlangano oyingqopha-mlando, lesi siprofetho sika-Amose sasigcwaliseka ngokubuthwa kwezindlalifa zoMbuso ezivela kumaJuda nakwabeZizwe. Namuhla, insali yamaKristu agcotshiwe nezigidi ‘zezinye izimvu’ zikaJesu bahlanganyela ngobunye ekumemezeleni iqiniso leBhayibheli njengezinceku zikaJehova.—Joh. 10:16.
ABANTU BAKAJEHOVA BABHEKANA NENSELELE
3, 4. Abantu bakaJehova balilondoloza kanjani ingokomoya labo eBhabhiloni?
3 Lapho amaJuda eyiswa ekuthunjweni eBhabhiloni, kwaba sobala ukuthi “idokodo likaDavide” lase liwile. Njengoba kwakudlange inkolo yamanga eBhabhiloni, abantu bakaNkulunkulu balilondoloza kanjani ingokomoya labo ngesikhathi bedingiselwe lapho iminyaka engu-70 kusukela ngo-607 B.C.E. kuya ku-537 B.C.E.? Ngendlela nathi esilondoloza ngayo ingokomoya lethu njengabantu bakaJehova kuleli zwe elilawulwa uSathane. (1 Joh. 5:19) Ifa elingokomoya elicebile liye lasiza ekulondolozeni ingokomoya.
4 IZwi likaNkulunkulu elilotshiwe liyingxenye yefa lethu elingokomoya. AmaJuda ayedingiselwe eBhabhiloni ayengenayo imiBhalo Engcwele ephelele, kodwa ayenolwazi loMthetho KaMose neMiyalo yawo Eyishumi. Ayezazi ‘izingoma zaseZiyoni,’ ekwazi ukukhumbula izaga eziningi futhi azi nezigigaba eziningi zezinceku zikaJehova zangaphambili. Yebo, labo badingiswa babekhihla isililo lapho bekhumbula iZiyoni, futhi abazange bamkhohlwe uJehova. (Funda iHubo 137:1-6.) Lokho kwabagcina bephila ngokomoya ngisho nalapho beseBhabhiloni elalinemikhuba emibi nezimfundiso eziningi zamanga.
IMFUNDISO KAZIQU-ZINTATHU AYIYINTSHA
5. Ibuphi ubufakazi bonkulunkulu abangomthath’ emunye, noma oziqu-zintathu, esibuthola eBhabhiloni naseGibhithe lasendulo?
5 Umthath’ emunye noma uziqu-zintathu ongokwenkolo wayeyisici esivelele ekukhulekeleni kwaseBhabhiloni. Omunye unkulunkulu onjalo ongumthath’ emunye wayakhiwa uSin (unkulunkulu wenyanga), uShamash (unkulunkulu welanga) no-Ishtar (unkulunkulukazi wenzalo nempi). EGibhithe lasendulo, ngokuvamile unkulunkulu wayebhekwa njengoshade nonkulunkulukazi omzalele indodana, ngaleyo ndlela “bakhe unkulunkulu ongumthath’ emunye noma uziqu zintathu, ngaphezu kwalokho ubaba wayengabi yinhloko ngaso sonke isikhathi, wayaneliswa ukudlala indima yokuba umyeni oyinkosi, kuyilapho unkulunkulukazi ebhekwa njengomkhulu endaweni.” (New Larousse Encyclopedia of Mythology) Omunye umthath’ emunye waseGibhithe wayehlanganisa unkulunkulu u-Osiris, unkulunkulukazi u-Isis nendodana yabo uHorus.
6. Ungayichaza kanjani imfundiso kaZiqu-zintathu, futhi siye savikelwa kanjani ekukholelweni amanga anjalo?
6 ELobukholwa linowalo umthath’ emunye—uZiqu-zintathu. Abefundisi bathi uBaba, iNdodana nomoya ongcwele banguNkulunkulu oyedwa. Kodwa lokho kuwukuhlasela ubukhosi bukaJehova, kwenze kube sengathi ungumthath’ emunye—oyingxenye eyodwa kuphela kwezintathu yalowo nkulunkulu wabo. Abantu bakaJehova baye bavikelwa ekukholelweni amanga anjalo ngoba bavumelana nala mazwi aphefumulelwe: “O Israyeli, lalela: UJehova uNkulunkulu wethu unguJehova oyedwa.” (Dut. 6:4) UJesu wawacaphuna lawo mazwi, futhi ukhona yini umKristu weqiniso ongaphikisana naye?—Marku 12:29.
7. Kungani kungenakwenzeka ukuba umuntu okholelwa kuZiqu-zintathu abhapathizwe njengesibonakaliso sokuzinikezela kwangempela kuNkulunkulu?
7 Imfundiso kaZiqu-zintathu iyaphambana nomyalo uJesu awunika abalandeli bakhe ‘wokwenza abantu bazo zonke izizwe babe abafundi, bababhapathize egameni likaYise neleNdodana nelomoya ongcwele.’ (Math. 28:19) Ukuze abhapathizwe njengomKristu weqiniso nanjengomunye woFakazi BakaJehova, umuntu kumelwe aqaphele ubukhulu bukaBaba, uJehova, kanye nesikhundla negunya leNdodana kaNkulunkulu, uJesu. Umuntu ozobhapathizwa kumelwe akholelwe nokuthi umoya ongcwele ungamandla kaNkulunkulu asebenzayo, awuyona ingxenye kaZiqu-zintathu. (Gen. 1:2) Umuntu oqhubeka ekholelwa kuZiqu-zintathu akanakubhapathizwa njengesibonakaliso sokuthi uzinikezele ngempela kuJehova uNkulunkulu. Yeka ukuthi sibonga kanjani ngokuthi ifa lethu elingokomoya liye lasivikela ukuze singayikholelwa le mfundiso ehlambalaza uNkulunkulu!
UKUVELA KOMKHUBA OMUBI WOKUSEBENZELANA NEMIMOYA!
8. Wawuyini umbono wabaseBhabhiloni ngonkulunkulu namademoni?
8 Ezenkolo eBhabhiloni zazivumela izimfundiso zamanga, onkulunkulu bamanga, amademoni nokusebenzelana nemimoya. I-International Standard Bible Encyclopaedia ithi: “Enkolweni yaseBhabhiloni onkulunkulu babelandelwa ngokubaluleka amademoni ayenamandla okuhlupha abantu ngezifo eziningi zomzimba noma zengqondo. Kubonakala sengathi ingxenye enkulu yokukhulekela kule nkolo yayisetshenziselwa ukulwa impi ewusizi nala mademoni, futhi yonke indawo kwakucelwa onkulunkulu ngomthandazo ukuba basize abantu kula mademoni.”
9. (a) Ngemva kokudingiselwa eBhabhiloni, amaJuda amaningi awela kanjani ogibeni lokwamukela imibono engamanga yenkolo? (b) Sivikelwa kanjani ezingozini zokuzibandakanya ngenhloso namademoni?
9 Ngemva kokudingiselwa eBhabhiloni, amaJuda amaningi awela ogibeni lokwamukela imibono engqubuzana nemiBhalo. Njengoba imibono yamaGreki isakazeka, amaJuda amaningi aqala ukuba izisulu zamademoni ngoba amukela umbono wokuthi amademoni angaba amabi noma alungile. Ifa lethu elingokomoya lisivikela ezingozini zokuzibandakanya ngenhloso namademoni, ngoba siyazi ukuthi uNkulunkulu wayilahla imikhuba yabaseBhabhiloni yokusebenzelana nemimoya. (Isaya 47:1, 12-15) Ngaphezu kwalokho, siqondiswa umbono kaNkulunkulu ngokusebenzelana nemimoya.—Funda uDuteronomi 18:10-12; IsAmbulo 21:8.
10. Yini engase ishiwo ngemikhuba nangezinkolelo zeBhabhiloni Elikhulu?
10 Akubona abaseBhabhiloni kuphela ababesebenzelana nemimoya kodwa nabasekeli beBhabhiloni Elikhulu, umbuso wezwe wenkolo yamanga. (IsAm. 18:21-24) I-Interpreter’s Dictionary of the Bible ithi: “IBhabhiloni [Elikhulu] alihlanganisi umbuso owodwa kuphela noma isiko. Kunalokho lichazwa ukukhulekelwa kwezithombe okudlangile kulo, hhayi indawo noma imingcele yesikhashana.” (UMq. 1, k. 338) Nakuba ligcwele ukusebenzelana nemimoya, ukukhonza izithombe nezinye izono, iBhabhiloni Elikhulu lisekhona—kodwa izinsuku zalo sezibaliwe.—Funda isAmbulo18:1-5.
11. Iziphi izixwayiso esiye sazikhipha ngokuphathelene nokusebenzelana nemimoya?
11 UJehova wathi: “Angikwazi ukukubekezelela ukusetshenziswa kwamandla angaqondakaliyo.” (Isaya 1:13) Umkhuba wokusebenzelana nemimoya waba nendima ephawulekayo ekucabangeni kwabantu bekhulu le-19. Ngenxa yalokho i-Zion’s Watch Tower ka-May 1885 yathi: “Ayiyintsha inkolelo yokuthi abafileyo baphila kwenye indawo noma isimo. Yayiyingxenye yenkolo yabantu basendulo, futhi yayiwumnyombo wazo zonke izinganekwane.” Leso sihloko sanezela ukuthi umqondo ongasekelwe emiBhalweni wokukhulumisana kwabafileyo nabaphilayo “uye wafihla futhi wayinika amandla inkohliso ‘yamademoni’ azenza imimoya yabantu abafile. Aye akujabulela kakhulu ukusebenzisa le ndlela yokufihla lokho ayikho, ngaleyo ndlela aqhubekisela phambili ithonya lawo ezingqondweni nasekuphileni kwabaningi.” Incwajana yokuqala ethi What Say the Scriptures About Spiritism? yanikeza izixwayiso ezifana nalezo ezikhishwa izincwadi zethu zamuva.
INGABE IMIPHEFUMULO IYAHLUSHWA EZWENI ELINGAPHANSI?
12. USolomoni waphefumulelwa ukuba athini ngesimo sabafileyo?
12 “Bonke labo asebelazi iqiniso” bangawuphendula lo mbuzo. (2 Joh. 1) Ngokuqinisekile sivumelana namazwi kaSolomoni: “Inja ephilayo ingcono kakhulu kunengonyama efileyo. Ngoba abaphilayo bayazi ukuthi bayokufa; kodwa abafileyo bona abazi lutho . . . Konke isandla sakho esikutholayo ukuba sikwenze, kwenze ngawo wonke amandla akho, ngoba akukho msebenzi namacebo nalwazi nakuhlakanipha eShiyoli [ithuna lesintu sonke], indawo oya kuyo.”—UmSh. 9:4, 5, 10.
13. Inkolo namasiko amaGreki kwawathinta kanjani amaJuda?
13 AmaJuda ayelazi iqiniso ngabafileyo. Nokho, lapho ojenene baka-Alexander Omkhulu behlukaniselana iGrisi, kwenziwa imizamo yokuhlanganisa izwe lakwaJuda neSiriya ngokusebenzisa izinto ezinjengenkolo yamaGreki namasiko. Ngenxa yalokho amaJuda amukela izimfundiso zamanga zokuthi umphefumulo womuntu awufi nokuthi kunezwe elingaphansi okuhlushwa kulo abafileyo. Akuwona amaGreki asungula umqondo wezwe elingaphansi lemiphefumulo ehlushwayo, ngoba abaseBhabhiloni babebheka “izwe labaphansi . . . njengendawo egcwele izinto ezesabekayo, . . . eyenganyelwe onkulunkulu namademoni anamandla nolaka olukhulu.” (The Religion of Babylonia and Assyria) Yebo, abaseBhabhiloni babekholelwa ukuthi umphefumulo awufi.
14. Yini uJobe no-Abrahama ababeyazi ngokufa novuko?
14 Nakuba umuntu olungile uJobe ayengenayo imiBhalo, wayelazi iqiniso ngokufa. Wayeqaphela nokuthi uJehova unguNkulunkulu onothando owayeyokulangazelela ukumvusa. (Jobe 14:13-15) No-Abrahama wayekholelwa ovukweni. (Funda amaHebheru 11:17-19.) Njengoba kungenakwenzeka ukuvusa umuntu ongafi, lawo madoda esaba uNkulunkulu ayengakholelwa ukuthi umphefumulo womuntu awufi. Ngokungangabazeki, umoya kaNkulunkulu wasiza uJobe no-Abrahama ukuba baqonde isimo sabafileyo futhi babe nokholo ovukweni. La maqiniso nawo ayingxenye yefa lethu.
“UKUKHULULWA NGESIHLENGO”—KUBALULEKE KAKHULU
15, 16. Siye sakhululwa kanjani esonweni nasekufeni?
15 Siyambonga uNkulunkulu ngokuthi uye wasembulela neqiniso eliphathelene nelungiselelo lakhe lokusikhulula efeni lesono nokufa esalizuza ku-Adamu. (Roma 5:12) Siyaqaphela ukuthi uJesu “[akazelanga] ukukhonzwa, kodwa ukukhonza nokunikela umphefumulo [wakhe] ube yisihlengo sabaningi.” (Marku 10:45) Kusijabulisa ngempela ukwazi ‘ngokukhululwa ngesihlengo esakhokhwa uKristu Jesu’!—Roma 3:22-24.
16 AmaJuda nabeZizwe bekhulu lokuqala kwakudingeka baphenduke ezonweni zabo futhi babonise ukholo emhlatshelweni wesihlengo kaJesu. Ngaphandle kwalokho, babengeke bathethelelwe. Kusenjalo nanamuhla. (Joh. 3:16, 36) Uma umuntu ebambelela ezimfundisweni zamanga, njengoZiqu-zintathu nomphefumulo ongafi, akanakuzuza esihlengweni. Kodwa thina singazuza. Siyalazi iqiniso ‘ngeNdodana yothando lukaNkulunkulu esithola ngayo ukukhululwa ngesihlengo, ukuthethelelwa kwezono zethu.’—Kol. 1:13, 14.
QHUBEKELANI PHAMBILI NJENGESIZWE SEGAMA LIKAJEHOVA!
17, 18. Singalutholaphi ulwazi oluwusizo ngomlando wethu, futhi singazuza kanjani ngokufunda ngawo?
17 Kuningi okungase kushiwo ngezimfundiso zeqiniso esizamukele, okuhlangenwe nakho kwethu njengezinceku zikaNkulunkulu nangezibusiso ezingokomoya nezibonakalayo esizijabulelayo. Sekungamashumi eminyaka INcwadi Yonyaka yethu ilandisa izindaba ezivus’ amadlingozi zomsebenzi wethu emazweni asembulungeni yonke. Umlando wethu uyatholakala kuyi-video enesihloko esithi Izenzo Ezibonisa Ukholo, Ingxenye 1 no-2, nasezincwadini ezinjengethi, OFakazi BakaJehova—Abamemezeli BoMbuso KaNkulunkulu. Omagazini bethu nabo bavame ukuba nokulandisa kwezindaba zokuphila ezikhuthazayo zabafowethu nodadewethu abathandekayo.
18 Siyazuza ngokufunda umlando wenhlangano kaJehova ngendlela enokulinganisela, njengoba nje nabantu bakwa-Israyeli babezuza ngokuzindla ngendlela uNkulunkulu abakhulula ngayo ebugqilini baseGibhithe. (Eks. 12:26, 27) Njengendoda endala eyayingafakazela izenzo ezimangalisayo zikaNkulunkulu, uMose wanxusa u-Israyeli: “Khumbula izinsuku zakudala, cabangani ngeminyaka yakudala ezizukulwaneni ngezizukulwane; buza uyihlo, angakutshela; amadoda akini amadala, angakuxoxela.” (Dut. 32:7) ‘Njengabantu bakaJehova nomhlambi wedlelo lakhe,’ sonke silumemezela ngenjabulo udumo lwakhe futhi sitshela abanye ngezenzo zakhe ezinkulu zamandla. (IHu. 79:13) Ngaphezu kwalokho, senza kahle ngokuhlola umlando wethu, sifunde kuwo futhi sihlelele ikusasa.
19. Njengoba sijabulela ukukhanya okungokomoya, yini okufanele siyenze?
19 Siyabonga ngokuthi asidukuzi ebumnyameni kodwa sijabulela ukukhanya okungokomoya okuvela kuNkulunkulu. (IzAga 4:18, 19) Ngakho masitadishe iZwi likaNkulunkulu ngenkuthalo futhi sihlanganyele iqiniso nabanye ngentshiseko nangomoya omuhle womhubi owadumisa iNkosi EnguMbusi uJehova ngala mazwi: “Ngizokhuluma ngokulunga kwakho, kwakho wedwa. O Nkulunkulu, ungifundisile kusukela ebusheni bami kuqhubeke, kuze kube manje ngiyaqhubeka ngilandisa ngemisebenzi yakho emangalisayo. O Nkulunkulu, ungangishiyi, kuze kube ngisho nasekugugeni nasebumpungeni, ngize ngilandise ngengalo yakho esizukulwaneni, ngamandla akho kubo bonke abasazofika.”—IHu. 71:16-18.
20. Iziphi izimpikiswano ezihlobene ezikhona, futhi uzizwa kanjani ngazo?
20 Njengabantu bakaJehova abazinikezele, siyazazi izimpikiswano ezihlobene, eyobukhosi bukaNkulunkulu neyobuqotho babantu. Ngempela, simemezela iqiniso elingenakuphikwa lokuthi uJehova unguMbusi Wendawo Yonke, okufanelekelayo ukuba sizinikele kuye ngenhliziyo yonke. (IsAm. 4:11) Njengoba umoya wakhe uphezu kwethu, simemezela nezindaba ezinhle kwabamnene, sibophe abanhliziyo zaphukileyo futhi siduduze abalilayo. (Isaya 61:1, 2) Naphezu kwemizamo kaSathane eyize yokubusa abantu bakaNkulunkulu naso sonke isintu, silazisa ngokujulile ifa lethu elingokomoya futhi sizimisele ukugcina ubuqotho bethu kuNkulunkulu nokudumisa iNkosi EnguMbusi uJehova manje kuze kube phakade.—Funda iHubo 26:11; 86:12.


text:
Ufuna izimpendulo owakhubazeka esibhedlela
2013-01-02 11:01
Johannesburg - Umlisa waseSoweto osehamba ngezinduku kulandela ukukhubazeka elashwa eChris Hani-Baragwanath Hospital, ezinyangeni ezintathu ezedlule usecele usizo kwabeHealth Professionals Council of SA.
UTshepo Monyake, 38, usebenzisa izinduku zokubamba kusukela ngo-Okthoba ngonyaka odlule, lona wangena esibhedlela kusolakala ukuthi une-meningitis.
Ngokusho kwakhe, uthi udokotela osenamava ngokomsebenzi wayalela udokotela osafunda ukuba amhlole umgogodla, ngokuthi ampompe uketshezi kuwona.
Uthi udokotela oyimfunda wageja umthambo amahlandla amahlanu, nokukholakala ukuthi kwamkhubaza.
Isibhedlela samhlola nge-magnetic resonance imaging (MRI) scan, ngokusho kokhulumela isibhedlela uMonde Ntebe uthi kwatholakala ukuthi uMonyake akanalutho.
Ayitholakalanga incazelo yokuthi kungani engasakwazi ukuzihambela, isiguli sithi sifuna incazelo.
UMonyake usecele iHPCSA ukuba ingenelele kuloludaba, ngokwe-email ethunyelwe kwabakwa-HPCSA ngoDisemba 24, neyabonwa yiphephandaba iSowetan, uMonyake ufuna incazelo ngokukhubazeka kwakhe.
Okhulumela abakwa-HPCSA uLize Nel akatholakalanga ukuphawula ngalolu daba.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Isahluko 9
1
UJehova wayesethi kuMose: “Ngena kuFaro, umtshele ukuthi: ‘Usho kanje uJehova, uNkulunkulu wamaHeberu, uthi: Bavumele abantu bami ukuba bahambe, bangikhonze.
2 Ngokuba uma wenqaba ukuba bahambe usababambile,
3 bheka, isandla sikaJehova siyakuba phezu kwemfuyo yakho esendle, naphezu kwamahhashi, naphezu kwezimbongolo, naphezu kwamakamela, naphezu kwezinkomo, naphezu kwezimvu, silethe isifo esinzima kakhulu.
4 UJehova uyakwahlukanisa imfuyo yakwa-Israyeli nemfuyo yaseGibithe, kungafi lutho kukho konke okwabantwana bakwa-Israyeli.’ ”
5 UJehova wanquma isikhathi, wathi: “Kusasa uJehova uzakwenza lokhu ezweni.”
6 Wakwenza-ke lokho uJehova ngangomuso; yafa yonke imfuyo yaseGibithe, kepha emfuyweni yabantwana bakwa-Israyeli akwafa neyodwa.
7 UFaro wathumela; bheka, emfuyweni yakwa-Israyeli akufanga neyodwa; kepha inhliziyo kaFaro yayilukhuni, kabavumelanga abantu ukuba bahambe.
8 UJehova wayesethi kuMose naku-Aroni: “Caphunani izinkweshe zomlotha waseziko uMose awusakazele ngasezulwini phambi kukaFaro.
9 Uyakuba yibhuqu ezweni lonke laseGibithe, uphenduke amathumba ayakuqhamuka nezilonda kubantu nasezinkomeni ezweni lonke laseGibithe.”
10 Base bethatha umlotha waseziko, bema phambi kukaFaro; uMose wawusakazela ngasezulwini, waphenduka amathumba aqhamuka nezilonda kubantu nasezinkomeni.
11 Izanusi zazingenakuma phambi kukaMose ngenxa yamathumba, ngokuba amathumba ayekhona kuzo izanusi nakubo bonke abaseGibithe.
12 UJehova wayenza lukhuni inhliziyo kaFaro, kabalalelanga, njengalokho uJehova eshilo kuMose.
13 UJehova wayesethi kuMose: “Vuka ekuseni kusasa, ume phambi kukaFaro, uthi kuye: ‘UJehova, uNkulunkulu wamaHeberu, usho kanje, uthi: Bavumele abantu bami ukuba bahambe, bangikhonze.
14 Ngokuba kulesi sikhathi ngizakuthuma zonke izinhlupho zami enhliziyweni yakho, nasezincekweni zakho, nakubantu bakho, ukuze wazi ukuthi akakho onjengami emhlabeni wonke.
15 Ngokuba ngase ngiselule isandla sami, ngakushaya wena nabantu bakho ngesifo, uze uchitheke emhlabeni,
16 kepha ngikumise ngalokhu ukuba ngikubonise amandla ami, igama lami lishunyayelwe emhlabeni wonke.
17 Usabavimbela abantu bami, ungabavumeli ukuba bahambe, na?
18 Bheka, kusasa ngalesi sikhathi ngiyakuwisa isichotho esinzima kakhulu, esingazange sibe khona esingaka eGibithe, selokhu lakhiwa kuze kube manje.
19 Ngalokho thuma, ubuyise imfuyo yakho nakho konke onakho endle; bonke abantu nazo zonke izinkomo okuyakufunyanwa endle kungagoduswanga kuyakuwelelwa yisichotho, kufe.’ ”
20 Yena owalesaba izwi likaJehova phakathi kwezinceku zikaFaro wazenza izinceku zakhe nezinkomo zakhe ukuba zibalekele ezindlini.
21 Kepha onganakanga izwi likaJehova washiya izinceku zakhe nemfuyo yakhe endle.
22 Wayesethi uJehova kuMose: “Yelula isandla sakho ngasezulwini ukuba kuwe isichotho ezweni lonke laseGibithe, phezu kwabantu, naphezu kwazinkomo naphezu kwayo yonke imifino ezweni lonke laseGibithe.”
23 UMose wayeselula induku yakhe ngasezulwini; uJehova wathuma ukuduma nesichotho; nomlilo wehlela emhlabeni; uJehova wawisa isichotho phezu kwezwe laseGibithe.
24 Kwase kuwa isichotho nomlilo owanyazima njalo phakathi kwesichotho; kwakunzima kakhulu, okwakungazange kube khona ezweni laseGibithe okungangako, selokhu laba yisizwe.
25 Isichotho sashaya konke okwakusendle, abantu nezinkomo, ezweni lonke laseGibithe; isichotho sashaya yonke imifino yasendle, saphula yonke imithi yasendle.
26 Ezweni laseGosheni kuphela, lapho babe khona abantwana bakwa-Israyeli, kwakungawi sichotho.
27 UFaro wathuma wababiza oMose no-Aroni, wathi kubo: “Ngonile lesi sikhathi; uJehova ulungile, kepha mina nabantu bami sibabi.
28 Ncengani kuJehova, ngokuba sekwanele lokhu kuduma okungaka nesichotho; ngizakunivumela ukuba nihambe, ningabe nisahlala.”
29 Wayesethi uMose kuye: “Nxa sengiphumile emzini, ngizakwelula izandla zami kuJehova; kuyakunqamuka ukuduma, nesichotho asisayikuba khona, ukuze wazi ukuthi umhlaba ungokaJehova.
30 Kepha wena nezinceku zakho ngiyazi ukuthi anikamesabi uJehova uNkulunkulu.”
31 Kwashaywa ifilakisi nebhali, ngokuba ibhali lalikhahlele, nefilakisi laliqhakazile.
32 Kepha ukolweni nespelite akushaywanga, ngokuba kwakungakakhuli.
33 UMose waphuma emzini kaFaro, welula izandla zakhe kuJehova; kwanqamuka-ke ukuduma nesichotho, alabe lisana emhlabeni.
34 UFaro esebonile ukuthi imvula nesichotho nokuduma sekunqamukile, wabuye wona, wayenza lukhuni inhliziyo yakhe, yena nezinceku zakhe.
35 Inhliziyo kaFaro yayilukhuni, kabavumelanga abantwana bakwa-Israyeli ukuba bahambe, njengalokho uJehova eshilo ngoMose.


text:
Isahluko 11
1
UMoya wangiphakamisa, wangiyisa esangweni lendlu kaJehova lasempumalanga, elibhekene nempumalanga; bheka, ngasesivalweni sesango kwakukhona amadoda angamashumi amabili nanhlanu; ngabona phakathi kwawo uJahazaniya indodana ka-Azuri noPhelathiya indodana kaBenaya, izikhulu zabantu.
2 Wathi kimi: “Ndodana yomuntu, yilawa madoda aceba okubi, anika iziluleko ezimbi kulo muzi,
3 athi: ‘Akuseduze yini ukuba kwakhiwe izindlu? Lo muzi uyikhanzi, thina siyinyama.’
4 Ngalokho profetha ngabo, uprofethe, ndodana yomuntu.”
5 UMoya kaJehova wehlela phezu kwami, wathi kimi: “Yisho uthi: Usho kanje uJehova, uthi: Nisho njalo nina ndlu ka-Israyeli; ngiyazi mina okungena emoyeni wenu.
6 Nandisile ababuleweyo benu kulo muzi, nigcwalisile izitaladi zawo ngababuleweyo.
7 “Ngalokho isho kanje iNkosi uJehova, ithi: Ababuleweyo benu enibabekile phakathi kwawo bayinyama, nawo uqobo uyikhanzi, kepha nina ngiyakunikhipha phakathi kwawo.
8 Niyesabile inkemba; ngiyakunehlisela inkemba, isho iNkosi uJehova.
9 Ngiyakunikhipha phakathi kwawo, ngininikele esandleni sabafokazi, ngahlulele phakathi kwenu.
10 Niyakuwa ngenkemba, nginahlulele emkhawulweni wakwa-Israyeli; nazi ukuthi nginguJehova.
11 Lo muzi awuyikuba yikhanzi, nani aniyikuba yinyama phakathi kwalo; ngiyakunahlulela emkhawulweni wakwa-Israyeli,
12 nazi ukuthi nginguJehova, ngokuba anihambanga ngezimiso zami, nezahlulelo zami anizenzanga, kepha nenze njengezahlulelo zezizwe ezinihaqayo.”
13 Kwathi lapho ngiprofetha, uPhelathiya indodana kaBenaya wafa. Ngase ngiwa ngobuso, ngakhala ngezwi elikhulu, ngathi: “O Nkosi Jehova, uyakwenza ukuba iphele insali yakwa-Israyeli na?”
14 Izwi likaJehova lafika kimi, lathi:
15 “Ndodana yomuntu, abafowenu, yebo, abafowenu abayizihlobo zakho nayo yonke indlu yakwa-Israyeli, bonke abakhileyo eJerusalema abashilo kubo ukuthi: ‘Dedani kuJehova; leli zwe linikiwe thina libe yifa.’
16 “Thana ngabo: ‘Isho kanje iNkosi uJehova, ithi: Noma ngibadedisele kude phakathi kwezizwe, ngabahlakazela emazweni, ngaba yindlu engcwele nokho kubo isikhashana emazweni ababehlakazelwe kuwo.’
17 “Ngalokho thana: ‘Isho kanje iNkosi uJehova, ithi: Ngiyakunibutha ezizweni, nginiqoqe emazweni enihlakazekelwe kuwo, ngininike izwe lakwa-Israyeli.’
18 “Bayakufika khona, basuse lapho konke okuzondekayo kwalo nazo zonke izinengiso zalo.
19 Ngiyakubanika inhliziyo ibe nye, ngibeke umoya omusha phakathi kwabo, ngikhiphe inhliziyo yetshe enyameni yabo, ngibanike inhliziyo yenyama
20 ukuba bahambe ngezimiso zami, bagcine izahlulelo zami, bazenze, babe ngabantu bami, mina ngibe nguNkulunkulu wabo.
21 Kepha labo abanhliziyo zabo zilandela izinhliziyo zokuzondekayo kwabo nezinengiso zabo, ngiyakwehlisela phezu kwamakhanda abo indlela yabo, isho iNkosi uJehova.”
22 Amakherubi ayesephakamisa amaphiko awo namasondo ayeseceleni kwawo; inkazimulo kaNkulunkulu ka-Israyeli yayiphezu kwawo.
23 Inkazimulo kaJehova yakhuphuka phakathi komuzi, yema entabeni engasempumalanga komuzi.
24 UMoya wayesengiphakamisa, wangiyisa ngombono ngoMoya kaNkulunkulu eKalideya kubathunjwa. Wase wenyuka kimi umbono engiwubonileyo.
25 Ngase ngikhuluma kubathunjwa zonke izinto uJehova angibonisile zona.


text:
Isahluko 1
1 Ekuqaleni wayekhona uLizwi, uLizwi wayekuNkulunkulu, uLizwi wayenguNkulunkulu.
2 Yena lowo wayekhona ekuqaleni kuNkulunkulu.
3 Konke kwavela ngaye; ngaphandle kwakhe akuvelanga lutho kukho konke okuvelileyo.
4 Ukuphila kwakukuye, ukuphila kwakungukukhanya kwabantu;
5 ukukhanya kukhanya ebumnyameni, kepha ubumnyama abukwamukelanga.
6 Kwavela umuntu ethunyiwe nguNkulunkulu, igama lakhe linguJohane.
7 Lowo wezela ubufakazi ukuba afakaze ngokukhanya, ukuze bonke bakholwe ngaye.
8 Yena wayengesikho ukukhanya, kepha wayengozofakaza ngokukhanya.
9 Kwakungukukhanya okuqinisileyo okukhanyisa wonke umuntu, okwase kuza ezweni.
10 Wayekhona ezweni, izwe lavela ngaye; kepha izwe alimazanga.
11 Weza kokwakhe, abakhe abamamukelanga.
12 Kepha bonke abamamukelayo wabapha amandla okuba babe ngabantwana bakaNkulunkulu, labo abakholwa egameni lakhe,
13 abangazalwanga ngagazi, nantando yenyama, nantando yendoda, kodwa bazalwa nguNkulunkulu.
14 ULizwi waba yinyama, wakha phakathi kwethu, sabona inkazimulo yakhe, inkazimulo njengeyozelwe yedwa kuYise, egcwele umusa neqiniso.
15 UJohane wafakaza ngaye, wamemeza wathi: “Nguyena lo ebengisho ngaye ukuthi: ‘Lowo ozayo emva kwami uvelile ngaphambi kwami, ngokuba wayekhona kuqala kunami.’ ”
16 Ngokuba ekugcwaleni kwakhe samukele sonke umusa phezu komusa.
17 Ngokuba umthetho wanikezwa ngoMose, umusa neqiniso kwavela ngoJesu Kristu.
18 Akakho oke wabona uNkulunkulu; iNdodana ezelwe yodwa esesifubeni sikaYise yiyona embonakalisile.
19 Lokhu kungubufakazi bukaJohane mhla abaJuda bethuma abapristi namaLevi bephuma eJerusalema ukuba bambuze ukuthi: “Wena ungubani na?”
20 Wavuma, kaphikanga, wavuma wathi: “Angisiye uKristu mina.”
21 Bambuza bathi: “Uyini pho? Ungu-Eliya na?” Wathi: “Angisiye.” “UngumProfethi na?” Waphendula wathi: “Qha.”
22 Base bethi kuye: “Ungubani na? ukuze sibaphendule abasithumileyo; uzisho ukuthi ungubani na?”
23 Wathi: “Ngiyizwi lomemeza ehlane, ethi: ‘Lungisani indlela yeNkosi,’ ” njengalokho washo u-Isaya umprofethi.
24 Labo ababethunyiwe babevela kubaFarisi.
25 Bambuza-ke, bathi kuye: “Pho, ubhapathizelani, uma ungesiye uKristu, no-Eliya, nomProfethi, na?”
26 UJohane wabaphendula wathi: “Mina ngibhapathiza ngamanzi; umi phakathi kwenu eningamaziyo:
27 yena ozayo emva kwami, omchilo wesicathulo sakhe ngingafanele ukuwuthukulula.”
28 Lokho kwenzeka eBethabara ngaphesheya kweJordani, lapho uJohane wayebhapathiza khona.
29 Ngangomuso wabona uJesu eza kuye, wathi: “Bheka, iWundlu likaNkulunkulu elisusa izono zezwe.
30 Nguye ebengisho ngaye, ngithi: ‘Emva kwami kuza umuntu owavela ngaphambi kwami, ngokuba wayekhona kuqala kunami.’
31 Nami bengingamazi; kodwa ukuze abonakaliswe ku-Israyeli, ngalokho ngizile ngibhapathiza ngamanzi.”
32 UJohane wafakaza wathi: “Ngibonile uMoya ehla ezulwini njengejuba, wahlala phezu kwakhe.
33 Nami bengingamazi, kodwa owangithuma ukubhapathiza ngamanzi wathi kimi: ‘Lowo oyakubona uMoya ehla ahlale phezu kwakhe, nguyena obhapathiza ngoMoya oNgcwele.’
34 Mina ngibonile, ngafakaza ukuthi: Lo uyiNdodana kaNkulunkulu.”
35 Ngangomuso futhi wayemi uJohane nababili kubafundi bakhe.
36 Ebona uJesu ehamba, wathi: “Bheka, nanto iWundlu likaNkulunkulu.”
37 Abafundi ababili bezwa ekhuluma, bamlandela uJesu.
38 Khona uJesu waphenduka, wababona belandela, wathi kubo: “Nifunani na?” Bathi kuye: “Rabi,” okungukuthi ngokuhunyushwa: Mfundisi, “uhlalaphi na?”
39 Wathi kubo: “Wozani nibone.” Ngakho-ke beza babona lapho ehlala khona; bahlala naye ngalolo suku; kwakungaba yihora leshumi.
40 Omunye walabo ababili abamuzwa uJohane balandela uJesu wayengu-Andreya umfowabo kaSimoni Petru;
41 yena wafumana kuqala umfowabo uSimoni, wathi kuye: “Simfumene uMesiya,” okungukuthi ngokuhunyushwa uKristu.
42 Wamyisa kuJesu; uJesu wambheka wathi: “Wena unguSimoni kaJona; uzakubizwa ngokuthi uKhefase,” okuhunyushwa ngokuthi uPetru.
43 Ngangomuso wayefuna ukuya eGalile, wafumana uFiliphu; uJesu wathi kuye: “Ngilandele.”
44 UFiliphu wayengowaseBetsayida, umuzi ka-Andreya noPetru.
45 UFiliphu wafumana uNathanayeli, wathi kuye: “Simfumene lowo aloba ngaye emthethweni uMose kanye nabaprofethi, uJesu waseNazaretha, indodana kaJosefa.”
46 UNathanayeli wathi kuye: “Kungase kuvele okuhle eNazaretha na?” UFiliphu wathi kuye: “Woza ubone.”
47 UJesu wabona uNathanayeli eza kuye, wathi ngaye: “Bheka, umIsrayeli uqobo okungekho nkohliso kuye.”
48 UNathanayeli wathi kuye: “Ungazelaphi na?” UJesu waphendula, wathi kuye: “Ungakabizwa nguFiliphu, uphansi komkhiwane, ngakubona.”
49 UNathanayeli wamphendula wathi: “Rabi, uyiNdodana kaNkulunkulu, uyiNkosi ka-Israyeli.”
50 UJesu waphendula, wathi kuye: “Ukholwa ngokuba ngithe kuwe ngakubona uphansi komkhiwane na? Uzakubona okukhulu kunalokho.”
51 Wathi kuye: “Ngiqinisile, ngiqinisile ngithi kini: Nizakubona izulu livuliwe nezingelosi zikaNkulunkulu zenyuka, zehla phezu kweNdodana yomuntu.”


text:
Ukukhula [NgokoMoya]
- Ngokuba uyayazi indlela yami; esengivivinyile, ngiyakuphuma njengegolide. Jobe e 23:10
- Ngokuba uJehova uyamlaya amthandayo, njengoyise indodana ayithandayo. IzAga 3:12
- Kepha isitsha asenza ngebumba sonakala esandleni sombumbi; wabuye wenza esinye isitsha njengokuhle emehlweni ombumbi ukuba asenze. Jeremiya 18:4
- Inhliziyo yakho iyakuma yini, izandla zakho ziqine ezinsukwini engiyakuphathana nawe ngazo, na? Mina Jehova ngikukhulumile, ngiyakukwenza. Hezekeli 22:14
- “Ngalokho yilowo nalowo owezwa lawa mazwi ami, awenze, uyakufaniswa nendoda ehlakaniphileyo eyakha indlu yayo phezu kwedwala. Mathewu 7:24
- Akuthelwa futhi iwayini elisha ezimvabeni ezindala, funa izimvaba ziqhume, newayini lichitheke, nezimvaba zonakale. Kodwa iwayini elisha balithela ezimvabeni ezintsha, kulondeke kokubili.” Mathewu 9:17
- kepha ebingazi yenza okufanele imivimbo, iyakushaywa eyingcosana; yilowo nalowo ophiwe okuningi, kuyakubizwa okuningi kuye; nophathiswe okuningi, bayakubiza kuye okungaphezu kwalokho. Luka 12:48
- “Simoni, Simoni, bheka, uSathane unifunile ukuba anihlunge njengokolweni; kepha mina ngikunxusele ukuba ukukholwa kwakho kungapheli; wena-ke, nxa usuphendukile, uqinise abafowenu.” Luka 22:31, 32
- Umelwe ukukhula yena, nginciphe mina. Johane 3:30
- Ngiqinisile, ngiqinisile ngithi kini:Uma inhlamvu kakolweni iwela emhlabathini ingafi, ihlala yodwa; kepha uma ifa, ithela izithelo eziningi. Johane 12:24
- Yilelo nalelo gatsha elikimi, elingatheli izithelo, uyalisusa. Yilelo nalelo elithela izithelo uyalihlunga ukuba lithele kakhulu. Johane 15:2
- Hlalani kimi, nami kini. Njengalokhu igatsha lingethele izithelo ngokwalo, kuphela uma lihlala emvinini, kunjalo nani, kuphela uma nihlala kimi. Johane 15:4
- futhi ninganikeli izitho zenu esonweni, zibe yizikhali zokungalungi, kodwa zinikeleni nina kuNkulunkulu njengabaphilayo bevukile kwabafileyo nezitho zenu kuNkulunkulu, zibe yizikhali zokulunga, AmaRoma 6:13
- Ngakho ngiyanincenga, bazalwane, ngobubele bukaNkulunkulu ukuba ninikele imizimba yenu ibe ngumnikelo ophilileyo, ongcwele, othandeka kuNkulunkulu, kube ngukukhonza kwenu kokuqonda; ningalingisi leli zwe, kodwa niguqulwe isimo ngokwenziwa ibe ntsha ingqondo yenu, ukuze nibe nokuhlolisisa okuyintando kaNkulunkulu, okuhle, nokuthandekayo, nokupheleleyo. AmaRoma 12:1, 2
- Ngakho asidangali, kodwa noma kubhubha umuntu wethu wangaphandle, owangaphakathi wenziwa musha imihla ngemihla. Ngokuba usizi lwethu olululana olungolomzuzwana luyasisebenzela isilinganiso esikhulu kakhulu senkazimulo emiyo phakade, 2 Korinte 4:16, 17
- Anifikelwanga ukulingwa okungenjengokwabantu; kepha uNkulunkulu uthembekile, ongayikuvuma ukuba nilingwe ngokungaphezu kwamandla enu, kepha oyakuthi kanye nokulingwa anenzele indlela yokuphepha, nize nibe namandla okukuthwala. 1 Korinte 10:13
- Ngokuba noma sihamba sisenyameni kasilwi ngokwenyama, ngokuba izikhali zethu zokulwa kasizo ezenyama, kodwa ngaye uNkulunkulu zinamandla okubhidliza izinqaba, sichitha izizindlo, 2 Korinte 10:3, 4
- Yathi kimi: “Umusa wami ukwanele; ngokuba amandla ami apheleliswa ebuthakathakeni.” Ngakho kunalokho ngijabulela ukuzibonga ngobuthakathaka bami, ukuze amandla kaKristu ahlale phezu kwami. Ngakho ngenamile ebuthakathakeni, nasekuphathweni kabi, nasekusweleni, nasekuzingelweni, nasekubandezekeni ngenxa kaKristu, ngokuba uma ngibuthakathaka, yikhona nginamandla. 2 Korinte 12:9, 10
- ngethembile ngempela yona le nto ukuthi owaqala umsebenzi omuhle kinina uyakuwufeza kuze kube lusuku lukaKristu Jesu, Filipi 1:6
- Yilwa ukulwa okuhle kokukholwa, ubambelele ekuphileni okuphakade owabizelwa kukho, wavuma ukuvuma okuhle phambi kofakazi abaningi. 1 Thimothewu 6:12
- Hlanganyela nami ukuhlupheka njengebutho elihle likaKristu. 2 Thimothewu 2:3
- Bazalwane bami, nxa nehlelwa yizilingo ngezilingo, anothi kungukuthokoza kodwa, nazi ukuthi ukuvivinywa kokukholwa kwenu kuveza ukukhuthazela. EkaJakobe 1:2, 3
- Ngakho thobelani uNkulunkulu, kepha nimelane noSathane, khona uyakunibalekela; EkaJakobe 4:7
- enithokoza ngakho, nokuba manje ngesikhashana, uma kudingeka, nidabukiswa ngezilingo eziyizinhlobonhlobo, ukuze ukuvivinywa kokukholwa kwenu okuyigugu kunegolide elibhubhayo noma livivinywa ngomlilo kufunyanwe kube 1 Petru 1:6, 7
- Bathandekayo, ningamangali ngomlilo ophakathi kwenu enifikelwa yiwo ukuba nilingwe ngokungathi nehlelwe yinto engaziwayo, kodwa njengalokhu ningabahlanganyeli bezinhlupheko zikaKristu, thokozani, ukuze kuthi nasekwambulweni kwenkazimulo yakhe nithokoze, nethabe nokwethaba. 1 Petru 4:12, 13
- Wabeka igama elisha emlonyeni wami, igama lokubonga uNkulunkulu wethu; abaningi bayakukubona, besabe, bamethembe uJehova. AmaHubo 40:3
- Ngiyakuninika inhliziyo entsha, ngifake phakathi kwenu umoya omusha, ngikhiphe inhliziyo yetshe enyameni yenu, ngininike inhliziyo yenyama. Hezekeli 36:26
- Ngakho sembelwa naye ngokubhapathizelwa kukho ukufa ukuba njengalokho uKristu wavuswa kwabafileyo ngenkazimulo kaYise, kanjalo nathi sihambe ekuphileni okusha. AmaRoma 6:4
- Kanjalo uma umuntu ekuKristu, uyisidalwa esisha; okwakuqala kudlulile; bheka, sekuvele okusha. 2 Korinte 5:17
- nenziwe basha emoyeni wengqondo yenu, nembathe umuntu omusha owadalwa ngokukaNkulunkulu ekulungeni nasebungcweleni beqiniso. Efesu 4:23, 24
- Bazalwane, angisho ukuthi mina uqobo sengikubambile; kepha kunye engikwenzayo:ngikhohlwa okungasemuva, ngizelulela kokungaphambili, ngijonge emgomeni, emklomelweni wokubizwa okukhulu kwaphezulu nguNkulunkulu kuJesu Kristu. Filipi 3:13, 14


text:
Umsakazi uyashiya kwiGagasi FM
2017-08-20 19:09
Durban – Ulaxaze phansi umbhobho umsakazi weGagasi FM osolwa
ngamacala amaningi okukholakala ukuthi yiwo aholele ekutheni ashiye.
Ngokomthombo ongashayi
eceleni, uVictor Rose Jr, oshayela uhlelo i-Urban Top 30,
ubesenezincwadi eziningana zokumxwayisa ngokugaziphathi kahle emsebenzini.
Umthombo uthe lo msakazi usolwa ngokuzithokozisa ngophuzo
oludakayo ngaphambi kokuba angene emoyeni.
OLUNYE UDABA: Ukhala ngokuhlukunyezwa yintombi umsakazi woKhozi FM
Uqhuba uthi kusolakala ukuthi ngezimpelasonto ubefika
ephuzile. Uthi kawuqondi ukuthi kungani ekhethe ukuba asule emsebenzini ngoba
ubenezinkontileka ezimbili. Eyodwa ezimele neyodwa lapho ebeqashwe khona
ngokuphelele emsakazweni.
“Angazi yini emenze wesula ngoba ibingeke ithinteke yomibili
imisebenzi yakhe. Mhlawumbe wukuzazi kakhulu yingakho evele wabona kungcono
ukushaya isishwapha sakhe,” kuqhuba lo mthombo.
UVictor Rose ukuqinisekisile ukuthi ufake isicelo sokwesula
kwiGagasi FM kodwa wesule ngenxa yokufuna ukukhula hhayi njengoba kusho
amahlebezi.
Thola kabanzi kwiLANGA LangeSonto.
- News24


text:
Abashayeli bamatekisi basabela izimpilo zabo
2011-11-03 14:51
Durban - Bahlalele ovalweni abashayeli bamatekisi ahamba amabanga amade KwaZulu-Natal ngenxa yokusabalala kwamahlebezi okuthi izingozi zemigwaqo ezinyantisayo ezenzeka muva nje zibangelwa yimimoya emibi ye-Satanism ethe chithi saka, kubika iphephandaba iSolezwe.
Lokhu sekuze kwaholela ekutheni uma kuphuma itekisi kudlalwe umculo wokholo ukuze kuzanywe ukuxosha le mimoya nalabo okusolakala ukuthi basebenzela usathane.
Abashayeli baserenki yaseDurban Station bavumelana ngo-elethu ukuthi isimo sibucayi kangaka nje emigwaqweni yakulesi sifundazwe yingoba kunabantu abagibela amatekisi abango-”sathanenzima”.
Omunye walaba bashayeli, uMnuz Bheki Mathe waseSovane, oshayela amatekisi ahamba phakathi KwaNongoma neTheku, uthe impela banovalo ngalesi simo.
Uthe sekunzima ukudlala umculo abawuthandayo ngoba benzela ukuphepha kwabagibeli nokwabo ngokudlala owokholo.
- “Like” ikhasi lethu kuFacebook ukuze uthole izindaba ngolimi lwakho
- Landela IzindabaNews24 kuTwitter
- News24


text:
Udliwa inkomo emakhasini azibophele . . . basebenzisa umuthi wewabayi emakhasini
Cornelius Luphahla
KULENDODA yesigabeni seSinemidwe eNkayi etholakale izibophele emkulwini ngemva kokuba idliwe imali lenkomo emakhasini.
Isiga lesi senzakale kuviki ephelileyo lapho uMnumzana Derrick Sibanda atholakale khona ezihilele ethungweni lomkulu wakhe ekuseni ngemva kokudliwa imali lenkomo nguMnumzana Thamsanqa Mbambo emakhasini, uMthunywa uyakuveza lokhu lamhlanje.
Kuzwakale ukuthi uMnu Mbambo uhlala enqoba emdlalweni wamakhasi ngenxa yokuthi ulomuthi wewabayi oyiwo omqobisayo.
UMthunywa uxhumane loMnumzana Junior Ncube ongomunye wababetshova amakhasi lomuyi walandisa ngendaba le ethi ulobufazi obuqotho ngayo.
“Mina ngilolwazi olujulileyo sibili ngokuzibophela kukaSibanda ukuthi wazibophelela ngoba uMbambo wamudla emakhasini. Ngikutsho ngoba wathi ngemva kokumudla wahlaba umkhosi ethi umkakhe uzamtshela ethini kungcono afe. Sazama ukukhulumisana loNcube ukuthi angamthatheli inkomo ngoba uleyodwa yena wala.
“Kuthe ekuseni ngezwa sokuthiwa uSibanda utholakale ezibophele emkulwini. Ngemva kwalokho uMbambo wahle wabaleka ngakibo lakhathesi akwaziwa ukuthi ungaphi,” kutsho uMnu Ncube.
UNkosazana Sisa Zulu ongumka muyi uSibanda uthe uzwa ubuhlungu kakhulu ngokufa komkakhe njalo umkakhe wamqedela impahla edliwa emakhasini ngabalemithi.
“Mina ngizwa ubuhlungu kakhulu ngokubhubha komkami obulawiswe ngamakhasi. Okunye njalo umkami okwakusenza bamudle emakhasini yikuthi uMbambo kuyaziwa ukuthi usebenzisa umuthi wesidleke lamaqanda ewabayi ukuze anqobe bonke abantu.
“Ngikhuluma nje khathesi sengisele ngingela mpahla zonke umkami waziqedela emakhasini ngenxa yokudlala labantu abalemithi,’ kutsho uNkszn Zulu.
Usobhuku wakule indawo uMnumzana Elphas Nkala ebuzwa ngale indaba uthe iyamethusa njalo usexwayise abantu esigabeni sakhe ukuthi bengatshovi amakhasi.
“Indaba yendoda ezibophele ngemva kokudliwa emakhasini ngiyayazi njalo ngangikhona esililweni sayo. Ngalokhu sengaxwayisa izakhamizi ukuthi zingabodlala amakhasi ozadlala ngizamgweba ngoba zinengi ingozi ezenzakala emakhasini,” kutsho uMnu Nkala.
Imizamo yokukhulumisana loMnu Mbambo yehlule ngoba ucingo lwakhe lwalile ukungena.


text:
Isahluko 10
1
Lezi ziyizizukulwane zamadodana kaNowa: ngoShemi, noHamu, noJafete; bazalelwa amadodana emva kukazamcolo.
2 Amadodana kaJafete: ngoGomere, noMagoge, noMadayi, noJavani, noThubali, noMesheke, noTirase.
3 Amadodana kaGomere: ngo-Ashikenaze, noRifate, noThogarma.
4 Amadodana kaJavani: ngo-Elisha, noTharishishi, noKitimi, noDodanimi.
5 Kuvela kulabo iziqhingi zabezizwe zahlukaniselwa amazwe abo, kwaba yilelo nalelo ngolimi lwalo, nangemindeni yalo, nangezizwe zalo.
6 Amadodana kaHamu: ngoKushe, noMisirayimi, noPhuthi, noKhanani.
7 Amadodana kaKushe: ngoSeba, noHavila, noSabita, noRama, noSabitheka. Amadodana kaRama: ngoSheba noDedani.
8 UKushe wazala uNimrode; yena waqala ukuba ngonamandla emhlabeni.
9 Wayeyiphisi elinamandla ebusweni bukaJehova; ngalokho kuthiwa: “Iphisi elinamandla njengoNimrode ebusweni bukaJehova.”
10 Ukubusa kwakhe kwaqala eBabele, nase-Ereke, nase-Akade, naseKaline, ezweni laseShineyari.
11 Waphuma kulelo zwe, waya e-Asiriya, wakha iNineve, neRehoboti-Ire, neKhala,
12 neResene phakathi kweNineve neKhala; lo ungumuzi omkhulu.
13 UMisirayimi wazala amaLudi, nama-Anami, namaLehabi, namaNafetuhi,
14 namaPatrusi, namaKasuluhi, lapho kwavela khona amaFilisti namaKafitori.
15 UKhanani wazala uSidoni, izibulo lakhe, noHeti,
16 namaJebusi, nama-Amori, namaGirigashi,
17 namaHivi, nama-Arki, namaSini,
18 nama-Arvadi, namaSemari, namaHamati; ngasemuva imindeni yamaKhanani yahlakazeka.
19 Umkhawulo wamaKhanani wawususukela eSidoni, waya ngaseGerari waze wafika eGaza; waya ngaseSodoma naseGomora nase-Adima naseSeboyimi waze wafika eLasha.
20 Labo babe ngamadodana kaHamu ngemindeni yawo nangezilimi zawo emazweni awo nasezizweni zawo.
21 NoShemi uyise wabantwana bonke baka-Ebere, umnewabo omkhulu kaJafete, wazala abantwana.
22 Amadodana kaShemi: ngo-Elamu, no-Ashuri, no-Arapakishade, noLude, no-Aramu.
23 Amadodana ka-Aramu: ngo-Use, noHule, noGeteri, noMashe.
24 U-Arpakishade wazala uShela; uShela wazala u-Ebere.
25 U-Ebere wazala amadodana amabili; igama lomunye lalinguPhelege, ngokuba emihleni yakhe izwe ladatshulwa. Igama lomfowabo lalinguJokothane.
26 UJokothane wazala o-Alimodade, noShelefe, noHasaramavete, noJere,
27 noHadoramu, no-Uzali, noDikila,
28 no-Obale, no-Abimayele, noSheba,
29 no-Ofiri, noHavila, noJababi; bonke laba babengamadodana kaJokothane.
30 Ukwakha kwabo kwasukela eMesha kwaze kwafika ngaseSefare, intaba yasempumalanga.
31 Laba babe ngamadodana kaShemi ngemindeni yawo nangezilimi zawo, emazweni awo nasezizweni zawo.
32 Lezi ziyimindeni yamadodana kaNowa ngezizukulwane zawo ezizweni zawo; ngalawo izizwe zahlakazeka emhlabeni emva kukazamcolo.


text:
Kuboshwe indoda esolwa ngokuba umalugaju ePitoli
2015-05-07 13:34
Johannebusrg - Kuboshwe osolwa ngokubandakanyeka ekubulaweni kowesifazane oyedwa kwabathathu kanti kukholakala ukuthi ungumalugaju waseMamelodi, empumalanag nePitoli.
UDaniel Ntokozo Masango, 25, usolwa ngokubulala uKatlego Ndlovu owatholakala endaweni efanayo nalapho okwatholakala khona izidumbu ezimbili eMamelodi.
Okhulumela amaphoyisa uDoniah Mothutlane uthe uphenyo lwamaphoyisa lwakamuva luveze ukuthi uMasango uyathinteka ekubulaweni kukaNdlovu.
OLUNYE UDABA: Uvume amacala umalugaju wesifazane
Isidumbu sikamufi satholwa sishe kabi ngoSepthemba ngonyaka odlule esikhotheni eMamelodi, kubika i-SABC.
- “Like” ikhasi lethu kuFacebook ukuze uthole izindaba ngolimi lwakho
- Landela IzindabaNews24 kuTwitter
- News 24


text:
Kushone abavukuzi ePakistan
2012-12-24 14:20
Peshawar - Kushone abavukuzi abayisikhombisa ngesikhathi uphahla lwemayini yamalahle luwa ePakistan, kusho izikhulu ngoMsombuluko.
Inhlekelele yenzeke ngeSonto ebusuku endaweni yaseDowli e-Orakzai, okungesinye sezifunda ezizimele, okuyikhaya lamasosha eTaliban nawe-al-Qaeda.
Isikhulu esiphezulu sendawo uKhushal Khan, utshele i-AFP ukuthi izidumbu zabayisikhombisa sezitholakele zayiswa emakhaya azo eShangla.
Esinye isikhulu naso siyiqinisekisile le ngozi.
Izimayini eziningi ePakistan zaziwa ngezokuphepha ezingekho sesimweni esihle.
Isigameko esifuze lesi sake senzeka phambilini.
- Landela
IzindabaNews24 kuTwitter
- Sapa - AFP


text:
I-Essence nezindlela zokuzivocavoca
BAZOFUNDA ngezindlela ezintsha zokuzivocavoca abantu baseThekwini kusuka kule mpelasonto njengoba kulungiselelwa i-Essence Festival.
NgoMgqibelo ithimba losaziwayo elikhonze ukuzivocavoca elihlanganisa uDennis Nzimande, Yolanda Sokhela, Mapule Ndlovu nabanye lizobe liseZinto Cele Park, ekwaD, ngaphesheya kwenkundla yezemidlalo iKing Zwelithini, eMlaza.
UYolanda ngenye yezintokazi ezithathwa njengezinekusasa eliqhakazile kwezokuzivocavoca kwazise ubalwa nabesifazane abahlanu abenza izinto zenzeke yiphephabhuku labesifazane iWomens Health.
Abafisa ukuzivocavoca kufanele bafike ngo-8 ekuseni njengoba kufundiswa ngezindlela ezihlukene zokunakekela umzimba kusuka kuma-aerobics, kick boxing, step dance, pilates, yoga nokunye.
NgoMgqibelo ozayo, ithimba lizoya KwaMashu, enkundleni yezemidlalo ePrincess Magogo liyoqhuba umsebenzi ofanayo.
Esitatimendeni esithunyelwe abophiko lwezokuxhumana kuMasipala weTheku kuthiwa izinkundla zokuzivocavoca zizoqhubeka kuze kube nguSepthemba 30 eNew Beach, lapho kuzobe kukhona uNomzamo Mbatha oyinxusa le-Essence.
Ngaphandle kokuletha osaziwayo ukuthi baqeqeshe abantu abathanda ukuzivocavoca abanikazi bamajimu nabafundisa ukuzivocavoca abangaziwa bathola ithuba lokwaziwa.
Ukuzivocavoca kuvuleleke kubo bonke abantu baseThekwini futhi kungenwa mahhala ezinkundleni zokuzivocavoca ezehlukene.
Abantu bazophinde bafunde nezindlela ezifanele zokudla uma befuna ukuba nemizimba elolongeke kahle.
Bazofundiswa nokuthi kubaluleke ngani ukuzivocavoca nsuku zonke nokuthi yiziphi izifo abazigwemayo uma bekukhuthalela ukunyakazisa umzimba.


text:
ABANINGI bazomkhumbula edlala indawo yesicebi uZakhe Mhlongo emdlalweni wethelevishini othi Hlala Kwabafileyo ngeyama-90.
Emva kwalokho wayibamba eshobeni, wasenza sahlala sithe njo komabonakude bethu esedlala indawo kaZebedee Matabane osadla ngoludala emdlalweni ka-SABC 3 othi Isidingo: The Need.
Insephe yomlingisi, uDon Mlangeni Nawa (53) wasuka nawo phansi lo mdlalo usasesiqeshini sawo sokuqala ngo-1998 njengoba eseneminyaka eyi-15 elingisa kuwona.
Uthi ngeshwa akunamali azoyithola ngomhlalaphansi kodwa unethezekile kulo mdlalo ngoba usemdala ngeke akwazi ukuntanta angabi nasikhundla.
Uthi emavikini ezayo kuzoba nezingu- quko ezinqala empilweni kaMatabane kodwa akafuni ukwanda kakhulu ngazo.


text:
ISIHLOKO ESISEKUQALISENI | NXA UNGAFELWA NGUMUNTU OMTHANDAYO
Abafileyo Bazaphinda Baphile!
UGail okuke kwakhulunywa ngaye ekuqaliseni ubekhanya ethandabuza ukuthi uzafa wakukhohlwa ukufa komkakhe uRobert. Lanxa kunjalo ukulindele ngabomvu ukuphinda ambone emhlabeni omutsha esiwuthenjiswa nguNkulunkulu. UGail uthi: “Umbhalo engiwuthanda kakhulu ngokaSambulo 21:3 lo 4.” Uthi: “UNkulunkulu yena uqobo uzakuba labo. Uzazesula zonke izinyembezi emehlweni abo. Akusayikuba khona futhi ukufa loba ukulila loba ukukhala loba ubuhlungu, ngoba umumo omdala wezinto usudlule.”
UGail uthi: “Isithembiso lesi siyazicacela. Ngizwa ngibazwela kakhulu abantu abafelweyo abangazi lutho ngesithembiso sokuthi abafileyo bazaphinde baphile.” Ngenxa yokuthi uGail uyakukholwa lokhu useye wazinikela ukuthi atshumayele izindaba ezinhle kubomakhelwane bakhe okwamahora angu-70 ngenyanga, ebatshela ngesithembiso sikaNkulunkulu sokuthi “akusayikuba khona futhi ukufa.”
Mhlawumbe ungala umbe phansi uthi ‘inkomo ingazala umuntu komhlahlandlela.’ Kodwa, ake uqale ucabange ngoJobe owake wagula wabangwa lezibi. (UJobe 2:7) UJobe wayesefisa ukuthi ngabe uhle azifele kodwa lanxa kunjalo, wayelokhu ekholwa ukuthi uNkulunkulu ulawo amandla okumvusa aphinde aphile emhlabeni. Wayengathandabuzi ngesikhathi esitsho amazwi la: “Aluba ungangifihla ethuneni . . . Uzabiza lami ngizasabela; uzasifisa lesosidalwa esenziwa yizandla zakho.” (UJobe 14:13, 15) UJobe wayekukholwa ukuthi uNkulunkulu uzamkhumbula abe esemvusa aphinde aphile.
Sekuseduze ukuthi uNkulunkulu asigcwalise isithembiso leso ngokuvusa uJobe kanye labanye abasemathuneni lapho umhlaba lo usiba lipharadayisi. (ULukha 23:42, 43) ImiSebenzi 24:15 ithi, “kuzakuba lokuvuka kwabafileyo.” UJesu laye wathi: “Kakungalimangalisi lokhu ngokuba siyeza isikhathi lapho kuzakuthi bonke abasemathuneni abo bezalizwa ilizwi layo baphume.” (UJohane 5:28, 29) UJobe uzasibona ngawakhe isithembiso lesi sigcwaliseka. Uzajabulela ukuphinda abe lamandla njengasebutsheni bakhe njalo inyama yakhe ‘isivuselelwe njengeyomntwana.’ (UJobe 33:24, 25) Lokhu kuzakwenzakala lakulabo abakukholwayo ukuthi uNkulunkulu uzabavusa abantu abafileyo baphinde baphile khona lapha emhlabeni.
Kungenzakala ukuthi imicijo esikhulume ngayo esihlokweni lesi ingabuqedi nya ubuhlungu olabo ngenxa yokufelwa ngumuntu omthandayo. Kodwa nxa ucabangisisa ngezithembiso zikaNkulunkulu eziseBhayibhilini uzakuba lethemba njalo uthole lamandla okuqhubeka ngempilo.—1 KwabaseThesalonika 4:13.
Ungathanda yini ukufunda okunye okungakunceda ukuthi ungadabuki kakhulu nxa ufelwe? Mhlawumbe ungaba leminye imibuzo, enjengokuthi “Kungani uNkulunkulu evumela ububi lokuhlupheka?” Siyakucela ukuthi ungene kuwebhusayithi yethu i-jw.org, ukuze uthole izimpendulo zeBhayibhili ezizakunceda njalo zikududuze.


text:
Ubunyoninco obusha emathayeni
ICONTINENTAL Tyre South Africa (CTSA) yethule amathayi amasha iGrabber AT3 nelokuhamba emigwaqweni ebucayi iGrabber X3.
IGrabber AT3 ingena esikhaleni seGrabber AT endala. Leli sondo likwazi ukuhamba ngendlela efanayo etiyeleni. Bathi lakhelwe izimoto eziphakeme amaSport Utility Vehicle (SUV) namaveni.
IGrabber X3 yona ilungele kakhulu ukuhamba odakeni nasobhuqwini.
Ikahle kakhulu kubashayeli bama4x4 abahamba emigwaqweni emibi.
IGrabber AT3 bathi bayithuthukisele ukunciphisa umsindo, ukubambelela uma kunesithwathwa, udaka noma etshanini obumanzi. Itholakala ngosayizi abangu-13 kumarimu angu-15 kuya ku-20 inch. IGrabber X3 itholakala ngosayizi abahlanu abasuka kumarimu angu-15 kuya ku-17 inch.
KWACONTINENTAL Trye South Africa bethule amasondo amasha ahamba nasemgwaqeni emibi njengaleli iGrabber X3


text:
Uvelile owelokufa kwabadlali bebhola
2013-02-22 16:06
Johannebsurg - Indoda eneminyaka engu-36 ubudala nebhekene necala lokubulala abadlali bebhola abane ngesikhathi idala ingozi yomgwaqo, ivele ngaphambi kweNkantolo yeMantshi yaseMankweng, kusho amaphoyisa aseLimpopo.
Icala likaMahlodi James Machete lihlehliselwe umhlaka-22 Mashi, kusho okhulumela amaphoyisa uConstable Moses Molepo.
Umsolwa ubhekene namacala okubulala, awokushayela edle amazwi amponjwana, kanye nokunika amaphoyisa imininingwano engasilo iqiniso.
Ingozi yenzeka ngenyanga kaNovemba ngonyaka owedlule.
Imoto kaMachete yashayisana netekisi eyayithwele abadlali abangu-25 beqembu iPolokwane City football club.
Kulesi sehlakalo kwashona uKhomotso Mpaketsane, Mojalefa Mphuthi, Koketso Takalo kanye noBenjamin Nthete.
-“Like”
ikhasi lethu kuFacebook ukuze uthole izindaba ngolimi lwakho
-Landela
IzindabaNews24 kuTwitter


text:
Isahluko 17
1
AmaFilisti abutha izimpi zawo ukuba alwe; abuthana eSoko lakwaJuda, amisa phakathi kweSoko ne-Azeka e-Efesi Damimi.
2 USawule nabantu bakwa-Israyeli babuthana, bamisa esigodini sase-Ela, bahlela impi ukuhlangabezana namaFilisti.
3 AmaFilisti ayemi entabeni ngalapha, u-Israyeli wayemi entabeni ngalapha; kwakukhona isigodi phakathi kwabo.
4 Kwaphuma iqhawe elikhulu ekamu lamaFilisti, igama lalo linguGoliyati waseGati, obude bakhe buyizingalo eziyisithupha nesandla.
5 Wayenesigqoko sethusi ekhanda, egqoke ibhantshi lensimbi; isisindo sebhantshi sasingamashekeli ayizinkulungwane eziyisihlanu ethusi.
6 Wayenezivikelo zethusi emilenzeni, nengcula yethusi phakathi kwamahlombe.
7 Uthi lomkhonto wakhe lwalunjengogongolo lomaluki; isihloko somkhonto sasingamashekeli angamakhulu ayisithupha ensimbi; ophethe isihlangu wahamba phambi kwakhe.
8 Wema, wamemeza ezinhleni zakwa-Israyeli, wathi kuzo: “Niphumelani ukuhlela impi na? Angisiye umFilisti, nina niyizinceku zikaSawule, na? Zikhetheleni umuntu, ehle eze kimi.
9 Uma enamandla okulwa nami, angibulale, siyakuba yizigqila zenu; kepha uma ngimahlula, ngimbulale, niyakuba yizigqila zethu, nisikhonze.”
10 UmFilisti wathi: “Ngiyazeyisa namuhla izinhla zakwa-Israyeli; nginikeni umuntu, silwe naye.”
11 Lapho uSawule naye wonke u-Israyeli bezwa lawo mazwi omFilisti, bashaywa luvalo, besaba kakhulu.
12 UDavide wayeyindodana yalowo mEfrati waseBetlehema Juda ogama lakhe lalinguJese; wayenamadodana ayisishiyagalombili; lowo muntu wayemdala ezinsukwini zikaSawule phakathi kwabantu.
13 Amadodana amathathu amakhulu kaJese ayemlandele uSawule ukuya empini; amagama amadodana akhe amathathu ayeyile empini ayengu-Eliyabe izibulo, emelamayo ngu-Abinadaba, neyesithathu nguShama.
14 UDavide nguye owayengomncinyane; amathathu amakhulu amlandela uSawule.
15 UDavide wahamba wabuya ukuyakwalusa izimvu zikayise eBetlehema.
16 UmFilisti wasondela ekuseni nakusihlwa, wema khona izinsuku ezingamashumi amane.
17 UJese wathi kuDavide indodana yakhe: “Ake uthathele abafowenu i-efa lalolu tshwele nalezi zinkwa eziyishumi, usheshe uye ekamu labafowenu,
18 uphathele induna yenkulungwane lawa makhekheba kashizi, ubheke impilo yabafowenu, uthathe isibambiso kubo.”
19 USawule nabo bonke abantu bakwa-Israyeli base besesigodini sase-Ela, belwa namaFilisti.
20 UDavide wavuka ekuseni kakhulu, washiya izimvu kumlindi, wathatha, wahamba, njengalokho uJese amyale ngakho; wafika enqabeni yezinqola, impi isaphuma ukuyakuhlelwa, yahlaba umkhosi.
21 U-Israyeli namaFilisti bahlela impi, babhekana.
22 UDavide washiya impahla yakhe esandleni somlindi wempahla, wagijimela empini, wabingelela abafowabo.
23 Kepha esakhuluma nabo, bheka, kwenyuka iqhawe elikhulu, umFilisti waseGati, nguGoliyati igama lalo, ephuma ezinhleni zamaFilisti, wakhuluma wona lawo mazwi; uDavide wawezwa.
24 Bonke abantu bakwa-Israyeli sebebonile lo muntu bambalekela, besaba kakhulu.
25 Abantu bakwa-Israyeli bathi: “Nimbonile lowo muntu owenyukile na? Ngokuba wenyukile ukuyakweyisa u-Israyeli; kuyakuthi umuntu ombulalayo, inkosi imcebise ngengcebo enkulu, imnike indodakazi yayo, iyenze indlu kayise ibe ngekhululekile kwa-Israyeli.”
26 UDavide wakhuluma kubantu ababemi naye, wathi: “Kuyakwenziwa ntoni kumuntu obulala lowo mFilisti, asuse ihlazo kwa-Israyeli, na? Ngokuba ngubani lowo mFilisti ongasokile ukuba ayeyise impi kaNkulunkulu ophilayo na?”
27 Abantu bamphendula ngalona lelo zwi; bathi-ke: “Kuyakwenziwa kanjalo kumuntu ombulalayo.”
28 U-Eliyabe umfowabo omkhulu wezwa lapho ekhuluma kubantu; intukuthelo ka-Eliyabe yamvuthela uDavide, wathi: “Wehleleni na? Uzishiye kubani leziya zimvu ezingengakanani ehlane na? Mina ngiyakwazi ukuziphakamisa kwakho nobubi benhliziyo yakho, ngokuba wehlile ukuba ubuke impi.”
29 Kepha uDavide wathi: “Ngenzeni na? Bekungumbuzo nje.”
30 Wamfulathela, wabheka komunye, wakhuluma lona lelo zwi; abantu bamphendula njengakuqala.
31 Esezwakele amazwi abewakhulumile uDavide alandwa phambi kukaSawule; wambiza.
32 UDavide wayesethi kuSawule: “Makungaqedwa nhliziyo yamuntu ngalowo; inceku yakho iyakuhamba ilwe nalowo mFilisti.”
33 USawule wathi kuDavide: “Awunamandla okuya kulowo mFilisti, ulwe naye, ngokuba ungumfana nje, yena eyindoda yempi kwasebusheni bakhe.”
34 UDavide wathi kuSawule: “Inceku yakho yayizalusa izimvu zikayise; lapho kwafika ingonyama nebhere kwathatha imvu emhlambini,
35 ngaphuma ngakulandela, ngakubulala, ngayophula emlonyeni wakho; lapho kwangivukela, ngakubamba ngesilevu, ngakwahlula, ngakubulala.
36 Inceku yakho yahlula ingonyama nebhere, nalowo mFilisti ongasokile uyakuba njengenye yazo, lokhu eyeyisile impi kaNkulunkulu ophilayo.”
37 UDavide wathi: “UJehova owangophula ozisheni lwengonyama nasozisheni lwebhere uyakungophula nasesandleni salowo mFilisti.” USawule wathi kuDavide: “Hamba, uJehova uyakuba nawe.”
38 USawule wamembathisa ezakhe izingubo, wamfaka isigqoko sethusi ekhanda, wamgqokisa ibhantshi lensimbi.
39 UDavide wabhinca inkemba yakhe phezu kwezambatho zakhe, wazama ukuhamba, ngokuba wayengakazilingi. UDavide wathi kuSawule: “Anginakuhamba nalezi, angikazilingi.” UDavide wayesezikhumula.
40 Wathatha induku yakhe ngesandla, wazikhethela amatshe ayisihlanu abushelezi emfudlaneni, wawafaka esikhwameni somalusi ayenaso, eyikeni lakhe, indwayimana yakhe isesandleni sakhe; wayesesondela kumFilisti.
41 Weza umFilisti, wafika wasondela kuDavide; umuntu ophethe isihlangu wahamba phambi kwakhe.
42 UmFilisti esabuka wambona uDavide, wameyisa, ngokuba wayengumfana nje, ebomvana, ebukeka emuhle.
43 UmFilisti wathi kuDavide: “Ngiyinja yini ukuba uze kimi unezinduku na?” UmFilisti wamthuka uDavide ngawonkulunkulu bakhe.
44 UmFilisti wathi kuDavide: “Woza kimi, nginike izinyoni zezulu nezilwane zasendle inyama yakho.”
45 UDavide wayesethi kumFilisti: “Wena uza kimi nenkemba, nomkhonto, nengcula, kepha mina ngiza kuwe ngegama likaJehova Sebawoti, uNkulunkulu wempi ka-Israyeli oyeyisile.
46 Namuhla uJehova uyakukunikela esandleni sami; ngiyakukubulala, ngisuse ikhanda lakho kuwe, nginike namuhla izinyoni zezulu nezilwane zomhlaba izidumbu zempi yamaFilisti, ukuze umhlaba wonke wazi ukuthi kukhona uNkulunkulu kwa-Israyeli,
47 yazi yonke le nhlangano ukuthi uJehova akasindisi ngenkemba nangomkhonto; ngokuba ukulwa kungokukaJehova; uyakuninikela esandleni sethu.”
48 Kwathi lapho esuka umFilisti weza wasondela ukuhlangabezana noDavide, uDavide washesha wagijimela ngasempini ukuhlangana nomFilisti.
49 UDavide wafaka isandla sakhe esikhwameni sakhe, wakhipha khona itshe, waliphonsa, wamshaya umFilisti ebunzini, itshe lashona ebunzini, wawela phansi ngobuso.
50 UDavide wamahlula umFilisti ngendwayimana nangetshe, wamshaya umFilisti, wambulala; kodwa kwakungekho nkemba esandleni sikaDavide.
51 Wayesegijima uDavide, wema phezu komFilisti, wathatha inkemba yakhe, wayihosha emgodleni wayo, wambulala, wamnquma ikhanda ngayo. Lapho amaFilisti ebona ukuthi iqhawe lawo lifile, abaleka.
52 Abantu bakwa-Israyeli nabakwaJuda basuka bakhamuluka, bawaxosha amaFilisti kwaze kwaba seGayi nasemasangweni ase-Ekroni. Abalimeleyo bamaFilisti bawa ngasendleleni eya eShaharayimi, kwaze kwaba seGati nase-Ekroni.
53 Abantwana bakwa-Israyeli babuya ekuxosheni amaFilisti, baphanga ikamu lawo.
54 UDavide wathatha ikhanda lomFilisti, waliyisa eJerusalema; kepha wafaka izikhali zakhe etendeni lakhe.
55 Lapho uSawule embona uDavide ephuma ukuhlangabezana nomFilisti, wathi ku-Abineri induna yempi: “Abineri, yindodana kabani lo mfana na?” U-Abineri wathi: “Kuphila kwakho, nkosi, angazi.”
56 Yayisithi inkosi: “Buza wena ukuthi iyindodana kabani le nsizwa.”
57 UDavide esabuya ekubulaleni umFilisti, u-Abineri wamthatha wamyisa phambi kukaSawule, ephethe ikhanda lomFilisti esandleni sakhe.
58 USawule wathi kuye: “Uyindodana kabani wena mfana na?” UDavide waphendula wathi: “Ngiyindodana yenceku yakho uJese waseBetlehema.”


text:
Kuqubuke ukungaboni ngasolinye kwabe-ANC ngodaba lomhlaba
2017-07-05 09:32
Mahlatse Gallens, News 24
Johannesburg – Kuqubuke enye inkulumompikiswano enkulu ngodaba lomhlaba engqungqutheleni ye-ANC yenqubomgomo eqhubekayo eNasrec, eNingizimu yeGoli, ngoLwesibili.
Imithombo itshele iNews24 ukuthi bebengezwa mshini abalandeli balowo ogaqele isikhundla sokuba ngumengameli olandelayo weqembu, uNkosazana Dlamini-Zuma, iningi labo elivela KwaZulu-Natal, nokuthiwa “belinomsindo futhi lingalawuleki”, lizama ukuvimbela ilungu leNational Executive Committee, uMathole Motshekga, ukuthi akhulume.
Leli qeqebana lezithunywa, kwikhomishana yesine ngoLwesibili, beliphikisana nokuchitha kukaMotshekga isiphakamiso sokuthi kuchitshiyelwe uMthethosisekelo ukuze kuvunyelwe ukudliwa komhlaba ngaphandle kwenkokhelo.
Umthombo utshele iNews24 ukuthi uMotshekga uchaze lesi siphakamiso “njengesingenasizathu futhi esiwubudedengu”.
Kukholakala ukuthi uMotshekga ume kwelokuthi uMthethosisekelo ukubeka kucace ukuthi noma ngabe yiluphi ushintsho olwenziwa kuwona kumele luhambisane noMthethosisekelo kanye nomthetho.
OLUNYE UDABA: I-ANC nesivumelwano sobuholi esizogwema ukuhlukana phakathi
“Leli qeqebana belinganeme ngokuchitha kukaMotshekga isiphakamiso, wathi kuqubula ukucwasa ngokwebala kanye nokwesekwa abantu waphinde wathi ikhwelo lokuchitshiyelwa kwesigaba 25 soMthethosisekelo alinasizathu futhi liwubudedengu,” umthombo usho kanjalo.
INews24 iyakuqonda ukuthi uDlamini-Zuma ubekwikhomishana ngesikhathi kusuka lesi sixakaxaka kanti uye wangenelela.
"UDlamini-Zuma ulivikele ilungelo lakhe lokukhuluma,” umthombo usho kanjalo.
UKhongolose uhlukene phakathi odabeni lokudliwa komhlaba ngaphandle kwenkokhelo, noluphushwa uMengameli Jacob Zuma kanye nesifundazwe aphuma kuso iKwaZulu-Natal.
UNdunankulu waseNorth West, uSupra Mahumapelo, utshele iNews24 eceleni lapho kuqhubeka khona ingqungquthela ukuthi ukudliwa komdlaba ngaphandle kwenkokhelo kumele kwenzeke kuphela uma ngabe umnikazi womhlaba esichitha isiphakamiso semali uhulumeni afuna ukuthenga ngayo umhlaba.
USihlalo we-ANC eNorthen Cape, uZamani Saul, naye usichithe kakhulu lesi siphakamiso, wathi isigaba 25 soMthethosisekelo sinikeza uhulumeni amandla okudla umhlaba, kodwa kumele lokho ukwenze “ngokulinganayo futhi hhayi noma yikanjani” – nokowumbono okukholakala ukuthi uMotshekga uye wawusekela kwikhomishana.
Omunye umthombo, obukwikhomishana yesine kulawa angu-11 abanjiwe, uthe labo abaseka ukudliwa komhlaba ngaphandle kwenkokhelo bathi ukushintsha uMthethosisekelo kungayisiza i-ANC ekuwineni amavoti bese ibhincisela nxaye i-Economic Freedom Fighters, ekhankasa ngokudliwa komhlaba.
NgoMsombuluko, kube nokushintshana ngamazwi ngesikhathi abalandeli baDlamini-Zuma bebhekana ngqo nalabo ababengoNgqongqoshe, uDerek Hanekom kanye noPravin Gordhan.
UHanekom uphoqiwe ukuthi axolise ngesikhathi senkulumompikiswano ngemuva kokuthi ebize ukubuyekezwa komgomo womhlaba “ngombhedo”, nokuholele ekutheni izithunywa zifune ukuthi abhekane nokuqondiswa izigwegwe. UGordhan yena usolwe ngokuba ngumvikeli wongxiwa abamhlophe.
Le ngqungquthela izophela ngoLwesibili, nalapho uZuma ezothula khona inkulumo yokuvala.
- News 24


text:
i-spinner se-Powerade South Africa A u-Tabraiz Shamsi ubonga ama-wicket akhe amane ekunqobeni ngama-runs angu-164, benqoba i-One-Day Triangular Series bedlala ne-Afghanistan A ngeSonto ukuletha incindezi abanye abadlali abaphosayo kunokwenziwe uyena.
i-left-arm chinaman ithole u-4/19 njengoba iqembu lasekhaya likhiphe izivakashi ngama-runs angu-172 kuma-overs angu-32.2 e-Assupol Tuks ePitoli.
Ovulela i-South Africa, u-Reeza Hendricks wenze ama-runs angu-173, awathole emabholeni angu-145 njengoba iqembu lasekhaya lifike ku-336/5, ngaphambi kokunqoba nge-bonus-point yesibili elandelana.
“Hlezi kumnandi ukudlala indima ekunqobeni kweqembu,” kusho u-Shamsi.
“Kodwa akukho ngami. Wonke umuntu ebedlala indima futhi njengoba ubonile emdlalweni wokuqala kube u-Aaron Phangiso no-Dwaine Pretorius owathatha ama-wicket amaningi. Osukwini, wonke umuntu angeke akwenze lokho, kuzoba umfana oyedwa noma ababili, kodwa amandla awonke umuntu.”
i-South Africa ihlule i-India A ngama-wicket amabili emdlalweni wokuqala futhi u-Shamsi uncome adlala nabo ngendlela abakhuphuke ngayo emidlalweni embili yokuqala.
“Vele i-series isasihambela kahle okwamanje, yombili imidlalo siyinqobe ngama-bonus point, okuyinto enhle,” esho eqhubeka. Saphoxeka e-England, ngakho abafana basebenza kanzima ukulungisa lokho. Kube nekhempu ngaphambi kwe-series futhi wonke umuntu usebenza ngokuzikhandla. Ngiyajabula ukuthi imiphumela iyaziveza.
Umdlalo we-South Africa olandelayo bedlala ne-India ungoLwesine futhi u-Shamsi uthi babheke lowomdlalo okwamanje, kunokubheka i-final ngo-August 8.
“Kuzomele siqale singene kwi-final futhi sithembe ukuthi sizoyinqoba,” esho eqhubeka. “Noma sidlale emibili saphinde sayinqoba yombili, njengeqembu angeke sikuthathe kancane. Sifuna ukunqoba imidlalo emibili esele futhi nowesithathu kwi-final.”


text:
HARARE —
Uhulumende umanyana lenhlanganiso ezikumanyano wamazwe omhlaba i-United Nations, eziphatheke kwezempilakahle, uzaqhuba uhlelo oluzathatha iviki eyodwa eZimbabwe, lokunika abantwana imithi olwe Second Nationwide Annual Mass Drug Administration, emaphandleni, emadolobheni amakhulu lamancane, abalisa i Harare, Bulawayo kanye leChitungwiza.
Loluhlelo lujonge ukuvimba ukumemetheka kwemikhuhlane ebalisa owe ntontisa i-bilharzia kanye lowesihudo esihlangene lezibungu-I intestinal worms.
Loluhlelo luzabe luqondiswe ebantwaneni abedlula izigidi ezine abaleminyaka esukela kumnyaka kusiya kwelitshumi lanhlanu, abasezikoleni lalabo abangekho ezikolweni laseziqintini zonke zelizwe.
Imikhuhlane yebilaharzia lowesihudo sama worms abezempilakahle bathi ngeminye yemikhuhlane eysitshiyagalombili esikhohlakele okubalisa owamalepero-Leprosy, Ubuphofu- Blinding Trachoma, owokulala sikhathi sonke -sleeping sickness, owokuvuvuka inyawo-Elemphantiasis, Plague, owobhova -Rabbies kanye lowe Anthrax.
Ubunzima obuphathelene lalemikhuhlane bubikwa buyibo osebubangele ukuqonga kodubo kobuyanga kwezinye iziqinti njengoba ibangela ukubuyela muva kwempilakahle yabantwana kuphazamisa indlela abadala abasebenza ngayo.
Ngakho uhulumende uthi injongo yaloluhlelo lwe National MDA kuyikuyiqeda kokuphela limikhuhlane okubalisa olwebilharzia kanye le Interstinal worms kuzo zonke izigaba lapho lubhahe khona.
Loluhlelo oluphawulwa okusemthethweni ngoMvulo mhlaka 28 Mfumfu luzadonsa kuze kuyefika umhla ka 02 Lwezi.
Umsekeli kamphathintambo wezempilakahle uDr Paul Chimedza uveze ukuba limikhuhlane yomibili le ingasanakekelwa kangako elizweni ngezizatho ezimbalwa okubalisa ukusilela kwemali.
Oze emele ummeli we World Health Organisation kuleli kulomhlangano lentathelizindaba owenzelwe emahofisini ogatsha lwezempilakahle e Harare lamuhla,UDr Lincoln Charimari,uveze ukuba kuqakathekile ukwenqabela ukuqhela kwalimikhuhlane ethelelanwayo okubalisa i bilharzias kanye le intestinal worms.
Kuthi unkosikazi Kuda Chimana oyingcwethi kwezokucebisa ngokudla okwakha umzimba enhlanganizweni ye UNICEF utshele umhlangano munye ukuba lokhe iqhela limikhuhlane emazweni angezansi kwezwekazi le Africa okubalisa eleZimbabwe.
Kuqakathekile ke ukuba yenqatshelwe limikhuhlane yomibili ngoba iyingozi enkulu ikakhulu ebantwaneni kutsho uChimana.
Abenhlanganiso ephathisa uzulu wemaphandleni ngokumtholisa ukudla ikakhulu ebantwaneni abe World Vision International bona bebemelwe ngunkosikazi Chido Chitsamba.
U Chitsamba uveze ukuba bakubone kuqakthekile ukuba baphathise ngemithi kanye lokuzatholisa ukudla ngesikhathi kuqhutshwa loluhlelo.
Uhulumende utshele intathelizindaba njalo ukuba abe UNICEF baphathise ngamaphilisi edlula kancane izigidi eziyisitshiyagalombili-8,2 Million tablets ohlobo lwe Praziquantel le Albendazole kuthi abe WHO bona baphathise ngamaphilisi izigidi ezintathu lengxenye- 3,5 million tablets
ohlobo lwe Praziquantel.
Uhlelo lolu lubikwa luzaphawulwa okusemthethweni emkhosini ozakwenzelwa e Tsungubvi Primary School esiqintini se Mazowe esigabeni se Mashonaland West.
Uhulumende weZimbabwe usungule uhlelo lweminyaka emihlanu lokulwisana lokuqedwa kwalemikhuhlane, kusukela nyakenye kusiya ku 2016 ngemva kokuba sekubonakele ukuba lokhe iludubo limikhuhlane elizweni.
Umhlangano walamuhla wokwazisa ngaloluhlelo ungenwe ngabameli bogatsha lwezempilakahle, olwezemfundo ye Primary leSecondary,i WHO, i-UNICEF, i - World Vision International kanye leye World Education/Bantwana.


text:
Teide
Teide yi-volcano esesesiqhingini saseTenerife (Iziqhingi iKhaneli). Ngamamitha angu-3,718 yizintaba eziphakeme kunazo zonke ISpeyini, ngaphezu kwamamitha angu-7 500 ngaphezu kolwandle olwandle kunendawo ephakeme kakhulu yeziqhingi ze-Atlantic Ocean kanye ne-volcano yesithathu ephakeme emhlabeni wonke kusukela ekubhekeni kwayo embhedeni ocean, emva kweMauna Kea kanye i-Mauna Loa eHawaii.
Intaba-mlilo yaseTeide isendaweni yeTeide National Park yamemezela iNdawo Yamagugu Ezwe Ka-UNESCO ngo-2007.


text:
Ukwakha izixhumanisi bekulokhu kudlala indima ebalulekile ekuthuthukiseni injini yokusesha. Noma kunjalo, izindlela zokwakha izixhumanisi zishintshiwe unyaka ngamunye. Okukhulu kunazo zonke kuvele ngo-2013 lapho i-Google idala ukubuyekezwa kwayo kwePenguin. Lesi sibuyekezo senze wonke amaphuzu avele, ekhulisa inani lekhwalithi yezixhumanisi ezingenayo futhi ahlukanise zonke izixhumanisi ze-spammy.
Ezinsukwini zethu, ukwakha isixhumanisi kuyinkinga ephikisana kakhulu. Esinye isazi sithi ukubaluleka kwezixhumanisi zangaphandle kunqatshiwe ngenkathi abanye bephikisana nokuthi ukubaluleka kwayo kuqhubeke ngokuqhubekayo eminyakeni. Lezi zingxabano zibangelwa ukuxhunyaniswa kwezixhumanisi zogaxekile, kanye nezibuyekezo eziqhubekayo ze-Google ezishintsha izinto eziza kuqala kule ndawo.
Noma kunjalo, kungakhathaliseki ukuthi uke wazizwa mayelana nokwakhiwa kwesixhumanisi, kusengathinta ngokuqondile isiteji sakho sewebhusayithi. Ayikho iwebhusayithi engakwazi ukubeka phezulu ku-SERP ngaphandle kwekhwalithi nezixhumanisi ezifakiwe ezifanele.
Njengamanje, unyaka we-2017 usuphelile, futhi sisekupheleni kweeholide lika-2018. I-Google isalwa namasu okukhwabanisa okuxhumene ne-spammy kanye nomklomelo ezihlobene nezixhumanisi ezingenayo. Izindlela zokwakha izixhumanisi ze-Spammy ziye zangena ekugqibeleni. Abaningi be-webmasters banquma ukutshala imali yokukhiqiza nokuqukethwe kwesixhumanisi sekhwalithi. Kubangela ukuncintisana okukhulu kule nkambu.
Omunye akakwazi ukusiza kodwa uzibuze ukuthi kuzoba yini izinguquko ezintsha esingazifunda ekukhakheni isakhiwo sokuxhumanisa ngo-2018. Njengomnikazi wewebhusayithi ocebileyo, udinga ukuqaphela ukuthi yini ezosebenza nokuthi yini engekho.
Kulesi sihloko, uzothola izindlela ezizayo zokuqinisekisa ukuthi uhlale ku-TOP yegeyimu yokwenza injini yokusesha.
Kungakanani ukuthola ama-backlink ngo-2018?
Siphila ezweni elizenzekelayo lapho izinto ezidalwa ngesandla ziba nenani eliphakeme,. Qinisekisa ukuthi ubhekisela kubaholi bakho be-niche emakethe ukuze uthole ama-backlink ngaphezulu wekhwalithi. Ungahambi ukwenza ama-imeyili ngokuzenzakalela njengoba bakhangwa njengogaxekile yi-addressee.
Ngaphezu kwalokho, ungawi isofthiwe yokwakha isixhumanisi esizenzekelayo njengoba singathinta kabi izikhundla zakho zesayithi kanye nedumela lomkhiqizo. Ngincoma ngokuqinile ekubhekiseni ochwepheshe be-SEO ochwepheshe abangakha izixhumanisi kusayithi lakho ngesandla.
- Izindlela zokwakha izixhumanisi ze-skyscraper
Kuyindlela yokuthandazela okuqukethwe-okushayela isetshenziswa ngabachwepheshe be-SEO ukuthola izixhumanisi kumthombo web. Isekelwe ekutholeni ucezu lwekhwalithi yekhwalithi ku-niche yakho esevele ibhekwa njengomthombo ohloniphekile futhi ifuna amathuba okudala okuqukethwe okungcono ngaphakathi komlayezo ofanayo.
Udinga ukulandelela izincwadi ezintsha zokuqukethwe kwi-niche yakho yemakethe ukuze ufake izixhumanisi zakho lapho. Uma lokhu okuqukethwe kushicilelwe emthonjeni wewebhu ohlonishwayo, kungenzeka ukuthi usuvele unezinga eliphezulu. Yingakho kuyithuba elihle kakhulu ukuthi uthole umsila wokuxhuma emithonjeni yamandla. Ngokwenza okuqukethwe okusekelwe ocwaningweni, ungakwazi ukuphuma kwangempela bese uthole impendulo enhle kuwo.


text:
Amanye amalunga alinhlanganiso abekhankasela ukuthi ikhomithi endala ibe yiyo exoxisana lohulumende njengoba yavela yaqalisa
WASHINGTON —
Inhlanganiso emela amalungelo ezisebenzi zikahulumende eye APEX Council ihlangene ngoLwebili eHarare lapho evumelane ukuthi ikhomithi esanda ukukhethwa ukuthi ikhokhele likhansili yiyo ezaxoxisana lohulumende ngeholo lezisebenzi.
Amanye amalunga alinhlanganiso abekhankasela ukuthi ikhomithi endala ibe yiyo eqhuba lumsebenzi njengoba yavela yawuqalisa, njalo uhulumende engakananzi entsha.
UMnu. Sifiso Ndlovu, isiphathamandla se APEX Council utshele uSithandekile Mhlanga weStudio 7 ukuthi umhlangano lo uphinde wavumelana ukuthi ukhweze izicelo zawo kuhulumende njalo uvumele ezinye inhlanganiso ezazisele phandle ukuthi zimanyane le APEX Council.


text:
I-BLF yeseke 'umbhikisho' wabafundi eThekwini
2017-08-29 07:03
Durban - Sekuvele ukuthi amalungu eBlack First Land First azifikele mathupha esikoleni iGeorge Campbell School of Technology eThekwini lapho okuphinde kwaphazamiseka khona ukufunda.
Abafundi bebebhikisha emasontweni amabili adlule mayelana nezinsolo zokucwaswa ngokwebala kulesi sikole.
Namuhla ekuseni, abafundi abangathokozile ngokumiswa komunye umfundi osolwa ngokuhlela imibhikisho yakamuva baphazamise ukufunda.
OLUNYE UDABA:Kumiswe othisha abasolwa ngokucwasa ngokwebala abafundi eThekwini
Amaphoyisa athi amathayi avuthayo abephoswa ngale kothango efakwa emagcekeni esikole kanti futhi kuboshwe abafundi ababili ngemuva kokutholakala nophethiloli.
Okhulumela uMnyango wezeMfundo KwaZulu-Natal, uKwazi Mthethwa, uthe amaphoyisa kudingeke ukuba asize ngokubuyisela isimo esimeni.
"Kuneqembu elitshengise intshisekelo elibizwa nge-BLF eleseke abafundi abebebhikisha esikoleni. Esikwenzile ukuqinisekisa ukuthi amaphoyisa ayalihlakaza iqulu.
"Ngingakuqinisekisa nokuthi ukufunda nokufundisa kuqhubekile, konke kuhamba kahle," esho.
UMthethwa uthe kumiswe nothisha abaili esikoleni njengoba kusaphenywa izinsolo zokucwasa ngokwebala.
- Newswatch
- News24


text:
Ulale okokuqala ejele owabulala umkakhe esayiphoyisa
2017-08-23 12:31
Johannesburg – Ngemuva kweminyaka emithathu adubula wabulala umkakhe elele, lowo owayeyiphoyisa u-Edward Fox uchithe ubusuku bakhe bokuqala ejele.
NgoLwesibili, uFox ulahlwe yicala lokubulala umkakhe uChe ngenhloso wabe esenqatshelwa ibheyili njengoba kusalindwe isigwebo.
Watshela inkantolo ukuthi umkakhe wabulawa yisigebengu, kodwa uJaji Kobus Strijdom ukuchithile lokhu wathi kungamanga.
Ijaji lithe uFox waphazamisa ubufakazi endaweni yesigameko ukuze ezokwazi ukweseka amanga akhe.
Ufox watshela inkantolo ukuthi isigebengu sadubula umkakhe ngoNovemba 2014.
OLUNYE UDABA: Kweqe iziboshwa ziphuma enkantolo
Wathi isigebengu sadubula singaphandle egcekeni, umkakhe wadubuleka ekhanda elele.
Kodwa uchwepheshe wezibhamu uthe kuyabonakala ukuthi isibhamu saqhuma ngaphakathi ekamelweni.
Inkantolo ithole ukuthi umsolwa wadubula umkakhe wabe eseya ngaphandle kwendlu, wafike wadubula khona ebhekise ewindini.
Selokhu kwabulawa umkakhe ngo-2014, uFox ubengakaze angene ejele.
Kulindeleke agwetshwe ngo-Okthoba.
- eNCA


text:
Abenhlanganiso ye Women's Action Group, iWAG, bathi bazasungula umkhankaso woku chaya abafundisi bamabandla esonto ze Pentecoastal asebelomkhuba wokuya emacansini labesifazane kusetshenziswa ilizwi likathixo.
Unkosikazi Masiiwa uthi lokhu kuza ngemva kokuqansa kwenani lemibiko ethi abafundisi badlelezela abesifazane babavale ngebhayibhili bacine besiya emacansini labo.
U Masiiwa uthi okudanisayo yikuba laba bantu baya emacansini kungekho okusetshenziswayo ukuzivikela kumikhuhlane ethelelanwa emacansini efana lengulamakhwa, iaids.
UMasiiwa uthi okunye okudanisayo yikuthi abafundisi besifazane bakhanya besesaba ukuveza ubudlova lobu.
U Masiiwa ukhuthaza abafundisi laba ukuba bengabosebenzisa ilizwi likankulunkulu ukuphatha imisebenzi engalunganga.
UNkosikazi Masiiwa uthi sebelamagama abanye abafundisi abetheswa lelicala kodwa okwamanje kabakenelisi ukuwaveza.
Wengezelele esithi bakhona abafazane abaqungqe isibindi bayadinga uncedo enhlanganisweni yabo.
UNkosikazi Masiiwa uveze njalo ukuba abakade beyandise ukwenza lesi siga ngamaporofiata amabandla esi positori wathi banxunsa uzulu wonke ukuba aphatheke kulemizamo yokulwenqabela loludubo ngoba kuludlakela.
Ngsikhathi sinye omama bakhuthazwa ukuba bangaze bazithulela batsho nxa bengahlangana laloludubo emabandleni abo.
Intathelizindaba yethu u Mavis Gama uhlale phansi lomkhokheli we WAG, uNkosikazi Edna Masiiwa wasethulela loludaba eseHarare.


text:
Isikhalo ngokudembesela komthetho eNigeria
2013-02-05 12:01
Lagos – Izwe iNigeria liyehluleka ukuphenya ngezehlakalo zokubulala ezenziwa ngamaphoyisa ngokungemthetho kanti izihlobo zezisulu zisala kanjalo zingatholi ngisho nencazelo, kusho i-Amnesty International embikweni wayo okhishwe ngoLwesibili.
Umbiko wenhlangano yamalungelo abantu ezinze eLondon uze kulandela uphenyo lwango-2009 wezehlakalo zokubulala ngokungemthetho zamaphoyisa minyaka yonke.
"Kusukela eminyakeni emithathu kwenziwa lowo mbiko, ukubulala okwenziwa ngamaphoyisa kuyaqhubeka futhi akulandelelwa, ngokusho kwezihlangano ezizimele zaseNigeria ezifana neLegal Defence kanye ne-Assistance Project," kusho umbiko we-Amnesty.
Esitatimendeni esihambisana nombiko sithe: “izinga lezigameko zokubulala okwenziwa ngamaphoyisa akuphenywa ngenxa yokwehluleka kokusebenza kowemithetho eNigeria.”
Okhulumela amaphoyisa aseNigeria uFrank Mba walile ukuphawula ngesikhathi ethintwa abe-AFP, wathi akakawuboni umbiko.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP